text:
1:1 Amazwi ka-Amosi, obengowakubo abalusi baseTekowa, awawabonayo ngokusingisele kwaSirayeli, ngemihla kaUziya ukumkani wakwaYuda, ngemihla kaYarobheham unyana kaYowashe, ukumkani wakwaSirayeli, iminyaka emibini phambi konyikimo.
1:2 Wathi: UYehova uyabharhula eZiyon, akhuphe ilizwi lakhe eYerusalem, amakriwa abalusi enze isijwili, incopho yeKarmele yome.
1:3 Utsho uYehova ukuthi, Ngenxa yezikreqo ezithathu zeDamasko, ngenxa yezineandiyi kuyibuyisa umva le ntongenxa yokuba bambhulayo uGiliyadi ngezibhulo zesinyithi:
1:4 ndiya kuphosa umlilo endlwini kaHazayeli, utshise iingxande ezinde zikaBhen-hadade.
1:5 Ndowaphula umvalo weDamasko, ndinqumle ummi wasesihlanjeni seAven, nophethe intonga yobukumkani eBhete-eden; bathinjwe abantu bakwa-Aram, baye eKire; utsho uYehova.
1:6 Utsho uYehova ukuthi, Ngenxa yezikreqo ezithathu zeGaza, ngenxa yezineandiyi kuyibuyisa umva le ntongenxa yokuthimba kwabo abathinjwa ngokuzeleyo, ukuze babanikele kuEdom:
1:7 ndiya kuthumela umlilo eludongeni lweGaza, utshise iingxande zayo ezinde.
1:8 Ndomnqumla omiyo eAshdode, nophethe intonga yobukumkani eAshkelon; ndisibuyisele isandla sam phezu kwe-Ekron, atshabalale amasalela amaFilisti; itsho iNkosi uYehova.
1:9 Utsho uYehova ukuthi, Ngenxa yezikreqo ezithathu zeTire, ngenxa yezineandiyi kuyibuyisa umva le ntongenxa yokubanikela kwabo abathinjwa bephelele kuEdom, abawukhumbula umnqophiso wobuzalwana:
1:10 ndiya kuthumela umlilo eludongeni lweTire, utshise iingxande zayo ezinde.
1:11 Utsho uYehova ukuthi, Ngenxa yezikreqo ezithathu zakwaEdom, ngenxa yezineandiyi kuyibuyisa umva le ntongenxa yokumsukelisa kwakhe umzalwana wakhe ngekrele, eyilahlile imfesane yakhe, umsindo wakhe uhlala uqwenga, emana egcine ukuphuphuma komsindo wakhe:
1:12 ndiya kuthumela umlilo kwaTeman, utshise iingxande ezinde zaseBhotsera.
1:13 Utsho uYehova ukuthi, Ngenxa yezikreqo ezithathu zoonyana baka-Amon, ngenxa yezineandiyi kuyibuyisa umva le nto ngenxa yokuqangqulula kwabo abamithiyo baseGiliyadi, ukuze bandise umda wabo:
1:14 ndiya kubasa umlilo eludongeni lweRabha, utshise iingxande zayo ezinde, kuhlatywa umkhosi ngemini yokulwa, kukho umoya ovuthuzayo ngemini yesaqhwithi.
1:15 Uya kuthinjwa emke ukumkani wabo, yena nabathetheli bakhe kunye naye; utsho uYehova.
2:1 Utsho uYehova ukuthi, Ngenxa yezikreqo ezithathu zakwaMowabhi, ngenxa yezineandiyi kuyibuyisa umva le nto ngenxa yokuwatshisa kwakhe amathambo ookumkani bakwaEdom, aba yikalika:
2:2 ndiya kuthumela umlilo kwaMowabhi, utshise iingxande ezinde zeKeriyoti, afe uMowabhi, kuphithizelwa, kuhlatywa umkhosi, kuvuthelwa izigodlo.
2:3 Ndomnqumla umgwebi phakathi kwakhe, ndibabulale bonke abathetheli bakhe kunye naye; utsho uYehova.
2:4 Utsho uYehova ukuthi, Ngenxa yezikreqo ezithathu zakwaYuda, ngenxa yezineandiyi kuyibuyisa umva le ntongenxa yokuwucekisa kwabo umyalelo kaYehova, abayigcina imimiselo yakhe; amanga abo, ababelandela wona ooyise, abandwendwisa:
2:5 ndiya kuthumela umlilo kwaYuda, utshise iingxande ezinde zeYerusalem.
2:6 Utsho uYehova ukuthi, Ngenxa yezikreqo ezithathu zakwaSirayeli, ngenxa yezineandiyi kuyibuyisa umva le nto ngenxa yokuba bathengisa ilungisa ngesilivere, bathengisa ihlwempu ngeembadada ezimbini;
2:7 bona abo bazondayo ukuba intloko yezisweli ibe nothuli lomhlaba, bayijike indlela yabalulamileyo; umntu noyise baya ntombini-nye, ukuze balihlambele igama lam elingcwele;
2:8 banaba phezu kweengubo ezisisibambiso ngasezibingelelweni zonke, basela iwayini yabahlawulisiweyo endlwini yothixo wabo.
2:9 Kanti mna ndamtshabalalisa ebusweni babo umAmori, obude bunjengobude bemisedare, obeliqele njengemioki; ndasitshabalalisa isiqhamo sakhe ngaphezulu, neengcambu zakhe ngaphantsi.
2:10 Ke mna ndaninyusa ezweni laseYiputa, ndanikhokela entlango iminyaka emashumi mane, ukuze nilihluthe ilizwe lomAmori.
2:11 Ndavelisa koonyana benu abokuba ngabaprofeti, nakumadodana enu abokuba ngabazahlulileyo. Hi, akunjalo na, nyana bakaSirayeli? utsho uYehova.
2:12 Ke nisuke nabaseza iwayini abazahlulileyo; abaprofeti nabawisela umthetho wokuthi, Ize ningaprofeti.
2:13 Yabonani, ndiya kunixinzelela phantsi, njengokuba ixinzelelwa phantsi inqwelo ezele zizithungu.
2:14 Wokhohlwa kukusaba onamendu, owomeleleyo angawaqinisi amandla akhe, igorha lingabusindisi ubomi balo.
2:15 Nophethe isaphetha akayi kumisa, nonyawo zinamendu angazisindisi, nokhwele ehasheni angabusindisi ubomi bakhe;
2:16 nontliziyo ikhaliphileyo phakathi kwamagorha asabe eze ngaloo mini; utsho uYehova.
3:1 Liveni eli lizwi alithethileyo uYehova ngani, nyana bakaSirayeli, ngayo yonke imizalwane endayinyusayo ezweni laseYiputa, lisithi,
3:2 Ndaze nina nedwa emizalwaneni yonke yehlabathi; ngenxa yoko ndiya kubuvelela kuni ubugwenxa benu bonke.
3:3 Bakha bahambe ndawonye na ababini, bengavani?
3:4 Ikha ibharhule na ingonyama ehlathini, ingenanto iyiqwengayo? Ingonyama entsha ikha igqume na emqolombeni wayo, ingabambanga nto?
3:5 Ikha yeyele na intaka esibatheni emhlabeni, kungekho sango liyithiyeleyo? Wojuba na umgibe emhlabeni, ungabambisanga nokubambisa?
3:6 Khona khe sivuthelwe na isigodlo phakathi komzi, bangothuki abantu? Khe bubekho na ububi phakathi komzi, engabenzanga uYehova?
3:7 Inene, ayikhe yenze into iNkosi uYehova, ingathanga iluhlakaze ucweyo lwayo kubakhonzi bayo abaprofeti.
3:8 Ingonyama ibharhule, ngubani na ongoyikiyo? INkosi uYehova ithethile, ngubani na ongayi kuprofeta.
3:9 Memezani ezingxandeni ezinde zaseAshdode, nasezingxandeni ezinde zezwe laseYiputa, nithi, Hlanganisani ezintabeni zelakwaSamari, nibone isaqunge esikhulu esiphakathi kwalo, nabacudisiweyo abasesazulwini salo.
3:10 Kuba abakwazi ukwenza okuthe gca, utsho uYehova, abo bafumba ugonyamelo nobhuqo ezingxandeni zabo ezinde.
3:11 Ngako oko itsho iNkosi uYehova ukuthi, Umbandezeli uya kuba ngeenxa zonke elizweni; uya kuwathoba amandla akho kuwe, ziphangwe iingxande zakho ezinde.
3:12 Utsho uYehova ukuthi, Njengokuba umalusi ehlangula emlonyeni wengonyama ooxhongo ababini, nokuba sisiqwenga sendlebe, baya kwenjiwa njalo ukuhlangulwa oonyana bakaSirayeli, abahlala kwaSamari phezu kwephundu lesingqengqelo, naphezu kweengubo zomandlalo eziluhlobo lweDamasko.
3:13 Yivani, ningqine kwindlu kaYakobi; itsho iNkosi uYehova, uThixo wemikhosi.
3:14 Kuba, mini ndiya kuzivelela izikreqo zendlu kaSirayeli phezu kwayo, ndiya kuzivelela ezibingelelweni zaseBheteli, zixakaxwe iimpondo zesibingelelo, ziwe emhlabeni.
3:15 Ndoyichitha indlu yasebusika, kunye nendlu yasehlotyeni, zitshabalale izindlu zeempondo zeendlovu, ziphele izindlu ezininzi; utsho uYehova.
4:1 Liveni eli lizwi, nina zimazi zaseBhashan, zisezintabeni zakwaSamari, zizicudisayo izisweli, ziwavikivayo amahlwempu, zithi ezinkosini zazo, Zisani sisele.
4:2 INkosi uYehova ifunge ubungcwele bayo, yathi, Yabonani, nizelwa yimihla eniya kuqweqwediswa ngamagwegwe, nabokugqibela kuni ngamaqerhu okubambisa iintlanzi.
4:3 Niya kuphuma ngamathuba okuqhekezwa kodonga, elowo aphume ngelilunge naye, niye kuphoswa eHarmon; utsho uYehova.
4:4 Yiyani eBheteli nikreqe; yiyani eGiligali, nandise ukukreqa; nizise imibingelelo yenu imiso ngemiso, nezishumi zenu kanye ngemihla emithathu;
4:5 niqhumisele umbingelelo wemibulelo ngento enegwele, nimemeze imibingelelo yokuqhutywa yintliziyo; memezani, kuba nithanda njalo, nyana bakaSirayeli; itsho iNkosi uYehova.
4:6 Kananjalo mna ndininike ubumsulwa bamazinyo emizini yenu yonke, nokusweleka kwesonka ezindaweni zenu zonke; anibuyanga nize kum noko; utsho uYehova.
4:7 Kananjalo mna ndayithintela imvula kuni, zisentathu iinyanga zokuba kuvunwe; ndayinisa komnye umzi, andayinisa komnye; esinye isahlulo somhlaba sanelwa yimvula, esinye isahlulo esinganelwanga satsha;
4:8 imizi emibini, emithathu, ibhadulele kumzi omnye, ukuze isele amanzi ingakholwa; anabuya nize kum noko; utsho uYehova.
4:9 Ndanibetha ngembabala nangexoshomba; imiyezo yenu nezidiliya zenu, nemikhiwane yenu, neminquma yenu emininzi, yadliwa yinkumbi enqunquthayo; anabuya nize kum noko utsho uYehova.
4:10 Ndathumela phakathi kwenu indyikitya yokufa, ngokuya kwaseYiputa, ndawabulala ngekrele amadodana enu, kwanamahashe enu angamaxhoba, ndanyusa ukunuka kweminquba yenu, kweza ezimpumlweni zenu; anabuya nize kum noko; utsho uYehova.
4:11 Ndibabhukuqile abanye benu, njengoko wabhukuqa ngako uThixo iSodom neGomora, naba njengesikhuni esinyothulwe emlilweni; anabuya nize kum noko; utsho uYehova.
4:12 Ngako oko ndiya kwenjenje kuwe, Sirayeli; ngokokuba ndiya kwenjenje ke kuwe, zilungiselele ukuhlangabeza uThixo wakho, Sirayeli.
4:13 Ngokuba, yabona, uloyila iintaba, ulodala umoya, uloxelela umntu into okuyiyo ukuthelekelela kwakhe, ulowenza mnyama isifingo, ulonyathela phezu kwemimango yehlabathi: nguYehova uThixo wemikhosi, igama lakhe.
5:1 Liveni eli lizwi ndiliphakamisayo ngani, esi simbonono, ndlu kaSirayeli.
5:2 Iwile, ayisayi kubuya ivuke intombi enguSirayeli; ikhahleleke emhlabeni, akukho uyiphakamisayo,
5:3 Ngokuba itsho iNkosi uYehova ukuthi, Umzi ophuma unewaka, uya kusala nekhulu; ophuma unekhulu, uya kusala neshumi kwindlu kaSirayeli.
5:4 Ngokuba utsho uYehova kwindlu kaSirayeli, ukuthi, Quqelani kum, niphile;
5:5 musani ukuquqela eBheteli, ningangeni eGiligali, ningaweleli niye eBher-shebha; kuba iGiligali, inene, iya kuthinjwa, neBheteli ibe yinto engeyakonto.
5:6 Quqelani kuYehova, naniya kuphila; hleze ayifikele indlu kaYosefu njengomlilo, utshise, kungabikho uwucimela iBheteli,
5:7 nina abo bajika okusesikweni kube ngumhlonyane, babukhahlele phantsi ubulungisa emhlabeni.
5:8 Quqelani kulowenza isiLimela namaKroza, uloguqula ithunzi lokufa libe ngumso, imini ayenze mnyama, ibe bubusuku; ulobiza amanzi olwandle, awathululele phezu komhlaba: nguYehova igama lakhe.
5:9 Ngulotshangazisa imbuqo phezu koliqele, imbuqo iyifikele inqaba.
5:10 Bayamthiya owohlwayayo esangweni, bamenze isikizi othetha okugqibeleleyo.
5:11 Ngako oko, ngenxa yokusigqusha kwenu isisweli, nithabathe kuso unikelo lwengqolowa, niya kwakha izindlu ngamatye aqingqiweyo, ningahlali kuzo; nityale izidiliya ezinqwenelekayo, ningaseli wayini yazo.
5:12 Kuba ndiyazazi izikreqo zenu ukuba zininzi kwazo, nezono zenu ukuba zikhulu kwazo; nibandezela ilungisa, nisamkele isicengo, nisijike isigwebo samahlwempu esangweni.
5:13 Ngako oko, onengqiqo uthe cwaka ngeli xesha; kuba lixesha elibi eli.
5:14 Funani okulungileyo, ningafuni okubi, ukuze niphile; aze uYehova, uThixo wemikhosi, abe nani, njengoko nitshoyo.
5:15 Thiyani okubi, nithande okulungileyo, nimise okusesikweni esangweni; mhlawumbi uYehova, uThixo wemikhosi, wowababala amasalela kaYosefu.
5:16 Ngako oko utsho uYehova, uThixo wemikhosi, iNkosi, ukuthi, Ezindaweni zonke zembutho kukumbambazela; ezitratweni zonke bathi, Yoo! yoo! Babizela umlimi esijwilini, babizela abasaziyo isimema, bathi, Mbambazelani.
5:17 Ezidiliyeni zonke kukumbambazela, ngokuba ndicanda esazulwini sakho; utsho uYehova.
5:18 Yeba ke, nina banqwenela imini kaYehova! Iyintoni na imini kaYehova kuni? Ibubumnyama, ayikukukhanya.
5:19 Injengokuthi umntu abaleke engonyameni, aqubisane nebhere; angene endlwini, abambelele ngesandla eludongeni, inyoka imlume.
5:20 Ayiyi kuba bubumnyama yini na imini kaYehova, ingabi kukukhanya? Ayiyi kuba sisithokothoko, yini na, ingabi nabumhlophe?
5:21 Ndiyithiyile, ndiyayicekisa imithendeleko yenu; andilisezeli ivumba lengqungquthela.
5:22 Ngokuba, xa nithe nandinyusela amadini anyukayo, neminikelo yenu yokudla, akakholeki kum; nombingelelo wenu woxolo wamathole atyetyisiweyo andiwubheki.
5:23 Yisuse kum ingxokozelo yeengoma zakho, nokubetha kwemirhubhe yakho andikuphulaphuli.
5:24 Makugaleleke umgwebo njengamanzi, nobulungisa njengomlambo ongatshiyo.
5:25 Imibingelelo neminikelo yokudla naniyizisa kum yini na entlango, iminyaka emashumi mane, ndlu kaSirayeli?
5:26 Nasuka nathwala umnquba wokumkani wenu, noseko lwemifanekiso yenu, inkwenkwezi yoothixo benu, enazenzelayo.
5:27 Ndiya kuni fudusela kude ke ngaphaya kweDamasko; utsho uYehova; nguThixo wemikhosi igama lakhe.
6:1 Yeha ke abatyeshileyo eZiyon, nabakholose ngentaba yakwaSamari; abadumileyo ngamagama kwintlahlela yeentlanga, eza kubo indlu kaSirayeli!
6:2 Welelani eKalene, nibone; nisuke khona niye eHamati enkulu, nihle niye eGati yamaFilisti; ukuba ilungile na loo mizi kunezikumkani; ukuba mikhulu na imida yayo kunemida yenu.
6:3 Nina, baba imini yokubi ikude, basondeza isihlalo sogonyamelo;
6:4 nina, balele ezingqengqelweni zeempondo zeendlovu, banabe emandlalweni yabo, badle amatakane emhlambini, namathole asesitalini;
6:5 nina, baphololoza kukubetha umrhubhe, bazicingela ukwenza izinto zokuvuma njengoDavide;
6:6 nina, baseli bewayini ngezitya zokutshiza zemibingelelo, bazithambise ngentlahlela yeoli, bangahlabeki kukwaphuka kukaYosefu.
6:7 Ngako oko baya kuthinjwa bemke ngoku, kwasentloko kubathinjwa, iphele ingxobotshane yabanabileyo.
6:8 INkosi uYehova izifungile, utsho uYehova, uThixo wemikhosi; yathi, Lisikizi kum iqhayiya likaYakobi, ndizithiyile iingxande zakhe ezinde; ngako oko ndowunikela umzi nenzaliseko yawo.
6:9 Kuya kuthi, ukuba kuthe kwasala amadoda alishumi ndlwini-nye, afe.
6:10 Umntu wophakanyiswa nguyisekazi, umngcwabi wakhe, ukuba awakhuphe amathambo akhe endlwini, athi kosentla endlwini, Kusekho na okuwe? athi lowo, Akusekho nto; wothi yena, Thwize; ngokuba alingekhankanywa igama likaYehova.
6:11 Ngokuba, uyabona, uYehova uwisa umthetho, bayibethe indlu enkulu ibe ngamavithi, nendlu encinane ibe ziintanda.
6:12 Amahashe ayabaleka na phezu kweengxondorha? bayalima na khona ngeenkomo? ukuba nikujike nje okusesikweni kube bubuhlungu, nesiqhamo sobulungisa sibe ngumhlonyane;
6:13 nina bavuyela okungelutho; bathi, Sizenzela iimpondo ngawethu amandla.
6:14 Ke yabonani, ndinivusela uhlanga, ndlu kaSirayeli; utsho uYehova, uThixo wemikhosi; luya kunixina, luthabathele ekuyiweni eHamati, luse esihlanjeni seArabha.
7:1 Yenjenje ukundibonisa iNkosi uYehova: Yabona, idala imiqikela yeenkumbi ekuqalekeni kokuhluma kwesihlabane sotyani; naso isihlabane eso, emva kokusikelwa kokumkani ingca.
7:2 Kwathi, yakugqiba ukuyidla imifuno yelizwe, ndathi mna, Nkosi Yehova, khawuxolele; wothini na uYakobi ukuma? kuba mncinane yena.
7:3 Wazohlwaya uYehova ngenxa yoko: Oko akuyi kubakho; watsho uYehova.
7:4 Yenjenje ukundibonisa iNkosi uYehova: Nantso iNkosi uYehova ibiza umlilo, ukuba yohlwaye ngawo; wawagqiba amanzi amaninzi enzonzobila, wasitshisa isahlulo sehlabathi.
7:5 Ndathi, Nkosi Yehova, khawuyeke; wothini na uYakobi ukuma? kuba mncinane yena.
7:6 Wazohlwaya uYehova ngenxa yoko: Nako oko akuyi kubakho; itsho iNkosi uYehova.
7:7 Yenjenje ukundibonisa: Nantso iNkosi imi eludongeni olumpuluswa, iphethe ngesandla ilothe yokulungelelanisa.
7:8 UYehova wathi kum, Ubona ntoni na, Amosi? Ndathi, Ilothe yokulungelelanisa. Yathi iNkosi, Yabona, ndibeka ilothe esazulwini sabantu bam amaSirayeli; andiyi kubuya ndiphinde ndidlule kubo.
7:9 Ziya kuchithwa iziganga zakwaIsake, zibengamanxuwa iingcwele zakwaSirayeli, ndisukele phezulu kwindlu kaYarobheham ngekrele.
7:10 UAmatsiya, umbingeleli waseBheteli, wathumela kuYarobheham ukumkani wakwaSirayeli, esithi, Ukucebile uAmosi esazulwini sendlu kaSirayeli; ilizwe alinakuwanyamezela onke amazwi akhe.
7:11 Ngokuba uAmosi utsho ukuthi, Uya kufa likrele uYarobheham, amaSirayeli aya kuthinjwa, afuduswe emke elizweni lawo.
7:12 Wathi uAmatsiya kuAmosi, Mboni, hamba, urhole uye ezweni lakwaYuda, udle khona isonka sakho, uprofete khona;
7:13 kodwa uze ungabi saphinda uprofete eBheteli, kuba yingcwele yokumkani khona, yindlu yakomkhulu leyo.
7:14 Waphendula uAmosi, wathi kuAmatsiya, Andimprofeti, andinyana wamprofeti; ndingumalusi weenkomo, ndingumbuthi weziqhamo zomthombe.
7:15 Kuba uYehova wandithabatha ndisalusa umhlambi, uYehova wathi kum, Yiya uprofete kubantu bam amaSirayeli.
7:16 Ngoko ke live ilizwi likaYehova. Uthi wena, Akuyi kuprofeta kumaSirayeli, akuyi kuwisa ntetho kwindlu kaIsake.
7:17 Ngako oko, utsho uYehova ukuthi, Umfazi wakho uya kuhenyuza phakathi komzi, bawe likrele oonyana bakho neentombi zakho; umhlaba wakho wabiwe ngolutya, ke wena ufele emhlabeni oyinqambi; amaSirayeli aya kuthinjwa, afuduswe emke elizweni lawo.
8:1 Yenjenje ukundibonisa iNkosi uYehova: Nantso ingobozi ineziqhamo zasehlotyeni.
8:2 Yathi kum, Ubona ntoni na, Amosi? Ndathi, Ingobozi, ineziqhamo zasehlotyeni. Wathi uYehova kum, Isiphelo sibafikele abantu bam amaSirayeli; andiyi kubuya ndiphinde ndidlule kubo.
8:3 Ziya kuba kukubhomboloza iingoma zetempile ngaloo mini; itsho iNkosi uYehova. Zininzi izidumbu; uziqungquluzisile ezindaweni zonke; thwize!
8:4 Yivani oku, nina bawazondayo amahlwempu, ukuba nibaphelise abaziintsizana belizwe, nisithi,
8:5 Kuya kugqitha nini na ukuthwasa kwenyanga, sithengise ngengqolowa? Iya kugqitha nini na isabatha, sivule izisele zengqolowa, ukuze sinciphise iefa, sikhulise ishekele, sigqwethe isikali, sibe sesokukhohlisa?
8:6 ukuze sizithenge izisweli ngesilivere, namahlwempu ngeembadada ezimbini, sithengise ngomdlungu wengqolowa?
8:7 Ulifungile uYehova iqhayiya likaYakobi, esithi, Inyaniso, andiyi kuzilibala naphakade izenzo zabo zonke.
8:8 Aliyi kugungqa na ngenxa yoku ilizwe, benze isijwili bonke abemiyo kulo? aliyi kunyuka na lonke liphela njengoMnayile, lisuke amadlu, liwuthe njengoMnayile waseYiputa?
8:9 Kothi ngaloo mini, itsho iNkosi uYehova, ndilitshonise ilanga emini enkulu, ndenze ubumnyama ehlabathini ngemini elisileyo.
8:10 Ndiya kuyijika imithendeleko yenu ibe sisijwili, neengoma zenu zonke zibe sisimbonono; ndinxibe ezimnyama zokuzila ezinqeni zonke; ndichebe zonke iintloko, ndikwenze konke oko, kube njengesijwili esenzelwa umntwana okuphela kwamzeleyo, nokuphela kwako kube njengomhla okrakra.
8:11 Yabonani, kuza imihla, itsho iNkosi uYehova, endiya kuthumela ukulamba kulo ilizwe, kungabi kuko ukulambela isonka, kungabi kuko ukunxanela amanzi; kube kukulambela ukuva amazwi kaYehova.
8:12 Baya kubhadula bethabathela kolunye ulwandle, base kolunye ulwandle; bethabathela entla, base empumalanga; betyhutyha, befuna ilizwi likaYehova, bangalifumani.
8:13 Ngaloo mini uya kuwa isiduli umthinjana omhle nomlisela, linxano.
8:14 Bona abo bafunga ityala lakwaSamari; bathi, Ehleli nje uThixo wakho, Dan; bathi, Ihleli nje indlela yaseBher-shebha: bona baya kuwa, bangabi savuka.
9:1 Ndayibona iNkosi imi ngasesibingeleweni. Yathi, Zibethe iinqanam, inyikime imigubasi yomnyango, uziqobe ezo zinto, ziwe entlokweni yabo bonke bephela, ndibabulale abokugqibela babo ngekrele. Osabayo kubo akasayi kusinda, angasindi nokuzisindisa kubo.
9:2 Ukuba bathe bagqobhozela elabafileyo, sobathabatha nakhona isandla sam; nokuba bathe benyuka baya ezulwini, ndobahlisa nakhona.
9:3 Nokuba bathe bazimela encotsheni yeKarmele, ndofuna, ndibathabathe nalapho; nokuba bathe bazisithelisa phambi kwamehlo am emazantsi olwandle, ndoyiwisela umthetho nalapho inyoka, ibalume.
9:4 Nokuba bathe bathinjwa phambi kweentshaba zabo, ndoliwisela umthetho nalapho ikrele, libabulale, ndiwamise kubo amehlo am, ukuba kube kubi, kungalungi.
9:5 INkosi uYehova wemikhosi ngulophatha ilizwe, linyibilike, benze isijwili bonke abemiyo kulo; linyuke lonke liphela njengoMnayile, libuye liwuthe njengoMnayile waseYiputa;
9:6 ngulowakhela emazulwini amagumbi akhe aphezulu, nophahla lwawo alusekele phezu kwehlabathi; ngulobiza amanzi olwandle, awathululele phezu kwehlabathi: nguYehova igama lakhe.
9:7 Aninjengoonyana bamaKushi na kum, nina nyana bakaSirayeli? utsho uYehova. Andiwanyusanga na amaSirayeli ezweni laseYiputa, amaFilisti eKafetori, ama-Aram eKire?
9:8 Yabonani, amehlo eNkosi uYehova asebukumkanini obonayo, ndibutshabalalise, bungabikho phezu komhlaba; kodwa andiyi kuyitshabalalisa iphele indlu kaYakobi; utsho uYehova.
9:9 Ngokuba, yabonani, ndiwisa umthetho, ndiyihlungule indlu kaSirayeli ezintlangeni zonke, njengoko kuhlungulwa ingqolowa ngesihlungulo, kungawi nokhozo emhlabeni.
9:10 Baya kufa ngekrele bonke aboni babantu bam; abo bathi, Abuyi kusifumana, abuyi kusithintela ububi.
9:11 Ngaloo mini ndiya kuwuvusa umnquba kaDavide, lowo uwileyo, ndizivingce iintanda zawo, ndizivuse iindawo zawo ezigungxulweyo, ndiwakhe ube njengokwemihla yamandulo;
9:12 ukuze bawathimbe amasalela akwaEdom, neentlanga zonke, ezibizwa ngegama lam; utsho uYehova okwenzayo oku.
9:13 Yabonani, kuza imihla, utsho uYehova, aya kuthi afumanane umlimi nomvuni, umxovuli weediliya afumanane nomhlwayeli wembewu; iintaba zivuze incindi yeediliya, neenduli zonke zinyibilike.
9:14 Ndiya kukubuyisa ukuthinjwa kwabantu bam amaSirayeli, bayakhe imizi engamanxuwa, bayihlale, batyale izidiliya, basele iwayini yazo, benze imiyezo, badle iziqhamo zayo.
9:15 Ndobatyala emhlabeni wabo, bangabi sanyothulwa emhlabeni wabo endabanikayo; utsho uYehova uThixo wakho.


c: text/html

text:
Chapter 1
1 UPawulos, umpostile kaYesu Kristu ngokuthanda kukaThixo, noTimoti umzalwana, ubhalela ibandla likaThixo eliseKorinte, kunye nabo bonke abangcwele abakwelaseAkaya liphela:
2 uthi, makube lubabalo kuni, noxolo oluvela kuThixo, uBawo wethu, neNkosi yethu uYesu Kristu.
3 Makabongwe uThixo, uYise weNkosi yethu uYesu Kristu, uSozimfefe, uThixo onako konke ukuthuthuzela,
4 osithuthuzelayo kuyo yonke imbandezelo yethu, ukuze sibe nako ukubathuthuzela abakwinto yonke eyimbandezelo, ngayo intuthuzelo esithuthuzelwa ngayo nathi nguye uThixo.
5 Ngokuba, njengokuba iintlungu zikaKristu ziphuphumela kuthi, ngokunjalo ithi nentuthuzelo yethu iphuphume ngoKristu.
6 Nokuba na ke siyabandezelwa, oko kwenzelwa ukuthuthuzela nokusindisa nina, ukusindisa ke okusebenzayo ngokunyamezela kwenu kwa-ezo ntlungu sizivayo nathi; nokuba na ke siyathuthuzelwa, oko kwenzelwa ukuthuthuzela nokusindisa nina.
7 Kanjalo ithemba lethu ngani liqinisekile; sisazi ukuba, njengokuba ningamadlelane nathi ngazo iintlungu, ngokunjalo niyakuba ngawo nangentuthuzelo.
8 Kuba asithandi ukuba ningayazi, bazalwana, imbandezelo yethu eyasihlelayo kwelaseAsiya: ukuba saxineka ngokuncamisileyo, ngaphezu kwamandla ethu, ngokokude sibuncame kanye nobomi.
9 Sasuka ngokwethu saba nesigwebo sokufa ngaphakathi kwethu, ukuze singabi ngabasazithembayo, sithembele kuThixo lo ubavusayo abafileyo;
10 owasihlangulayo ekufeni okungako, osihlangulayo nangoku; esithembele kuye ukuba usaya kusihlangula:
11 nakubon’ ukuba niyancedisa nani ngokusikhungela, ukuze isipho esingokubabalwa, esenzelwe sona thina ngabantu abaninzi, sibulelwe ngabaninzi ngenxa yethu.
12 Kuba oko kuqhayisa kwethu kukungqina kwesazela sethu, ukuba sithe ehlabathini apha, ngokukodwa ke kuni, sahlala singabangenakumbi, sinokungcwengeka okuvela kuThixo, singenabulumko bubobenyama, sinobabalo lukaThixo.
13 Kuba asinibhaleli zimbi izinto, ikwazezo nizilesayo, nizaziyo kakuhle. Ndiyathemba ke ukuba niya kuzazi kakuhle, kude kuse nasekupheleni,
14 njengokuba nasaziyo kakuhle ngokuyinxenye, ukuba siliqhayiya lenu, kwanjengokuba nani nilelethu ngemini yeNkosi uYesu.
15 Ndinaloo nkoloseko ke, ndanqwenela ukunga ndingeza kuni kuqala, ukuze nibabalwe okwesibini;
16 ndize ndicande kuni ukuya kwelaseMakedoni; ndibuye, ndivela kwelaseMakedoni, ndize kuni, ndiphelekelelwe nini ukuya kwelakwaYuda.
17 Xa ngoko ndandifuna oko, ndandifeketha na kanti? Okanye izinto endizicebayo, ndiziceba ngokwenyama yini na ukuze nje kubekho kum uewe, ewe; nohayi, hayi?
18 Ethembekile nje ke uThixo, ilizwi lethu kuni alibanga nguewe nohayi.
19 Kuba yena okaThixo uNyana, uYesu Kristu, owavakaliswayo phakathi kwenu sithi (ndim ke noSilvano noTimoti), akabanga nguewe nohayi; kuye nguewe kwakanye;
20 kuba ngangoko angako amadinga kaThixo, uewe ukuye, noamen ukuye, ukuze kuzukiswe uThixo ngathi.
21 Osiqiniselayo ke ndawonye nani kuKristu, osithambisayo ke, nguThixo;
22 ositywine wasiqinisa, wasinika isinyaniso soMoya, saba sezintliziyweni zethu.
23 Mna ke ndibiza uThixo, ukuba abe lingqina emphefumlweni wam, ukuba kungokunivela, endithe ndaba andikezi eKorinte.
24 Anditsho ngakulugagamela ukholo lwenu; nditsho ngokuba singabasebenza nani uvuyo lwenu; kuba nimi ngokholo.

robotstxt: allowed

filter: keep


text:
Ngaba Ubusazi?
Wawuyintoni umsebenzi wegosa lomkhosi wamaRoma?
KwiZibhalo ZamaKristu ZesiGrike siva kaninzi ngabaphathi-mkhosi baseRoma. Igosa lomkhosi elalijongene nokubulawa kukaYesu lalikwesi sigxina, ngokunjalo noKorneli owaba ngumntu wokuqala weeNtlanga ukuba ngumKristu. Abanye abaphathi-mkhosi esifunda ngabo, yayiligosa lomkhosi elalijongene nokutyakatywa nokukatswa kukampostile uPawulos, noYuliyo owasa uPawulos eRoma.—Marko 15:39; IZenzo 10:1; 22:25; 27:1.
Igosa lomkhosi laliphatha amajoni aphakathi kwe-50 ne-100 ahamba ngeenyawo. Umsebenzi walo wawuquka ukuwaqeqesha, ukuhlola isinxibo nezixhobo zawo, nokuwayalela xa besemfazweni.
Ukuba ligosa lomkhosi yayisesona sigxina siphezulu esasinokufunyanwa lijoni nje eliqhelekileyo. Kwakukhethwa amajoni azimiseleyo, anokuba ngoomakhwekhwetha ekuphatheni umkhosi. Ukuphumelela komkhosi waseRoma kwakuxhomekeke kula magosa. Ngokutsho kwenye incwadi, “amagosa omkhosi ayengawona anamava emkhosini ibe ayengooqal’ azive.”
Izipili ezazisetyenziswa ngexesha lokubhalwa kweBhayibhile zahluke njani kwezangoku?
Izipili ezazisetyenziswa ngexesha lokubhalwa kweBhayibhile azifani nesizisebenzisayo namhlanje. Zazidla ngokwenziwa ngentsimbi yobhedu eyenziwe yabengezela, kanti maxa wambi yayiba sisinyithi, isilivere, igolide okanye umxube wegolide nesilivere. Siva okokuqala ngezipili eBhayibhileni xa kwakusakhiwa umnquba, owawuyindawo yokuqala yamaSirayeli yokunqula. Abafazi banikela ngezipili ukuze kubunjwe isitya sobhedu nesiphatho saso. (Eksodus 38:8) Kodwa kumele ukuba zazinyibilikiswa kuqala.
Izipili ezafunyanwa ngabembi bezinto zakudala kwaSirayeli nakwindawo ezikufuphi apho zazidla ngokufunyanwa ndawonye nobucwebecwebe bezinto zokuhomba zabafazi. Ngokuqhelekileyo ezi zipili zazidla ngokuba ngqukuva, ze umqheba wazo wenziwe ngekhuni elihonjisiweyo, intsimbi okanye uphondo lwendlovu olumiliswe okwentombi. Icala umntu angazibuki kulo lalingahonjiswa.
Izipili zamandulo zazingabonisi kakuhle njengezanamhlanje. Kusenokwenzeka ukuba umpostile uPawulos wayethetha ngazo xa wayesithi: “Okwangoku sibona luzizi ngesipili sesinyithi.”—1 Korinte 13:12.


text:
EDOMINICAN REPUBLIC
“Ndalwa Njengengonyama”
ULuis Eduardo Montás
WAZALWA Ngo-1906
WABHAPTIZWA Ngo-1947
IBALI LOBOMI Wayeligosa kumbutho wezopolitiko kaRafael Trujillo. Wafunda iBhayibhile waza wakhonza uYehova ngokuthembeka de wafa ngo-2000.
ULUIS, owayezalana noTrujillo, wayengunongxowa weqela lezopolitiko iPartido Dominicano (iQela LaseDominican). Noko ke, indlela awayelawula ngayo uTrujillo yayinuk’ umzondo kuLuis ibe nangona wazama izihlandlo eziliqela ukwehla esikhundleni sakhe, lo zwilakhe akazange amvumele.
Xa uTrujillo wabulala oobhuti bakaLuis ababini, uLuis wazama kwada kwakabini ukumcim’ igama. Kodwa ke akazange ashiye mkhondo kuloo malinge akhe okubulala lo zwilakhe. ULuis wada waya nasemagqirheni ezama ukubulala le ndoda, awathi ngayo: “Wayenjengerhamncwa elalicinga ukuba likhulu kumntu wonke.” Phezu kwetafile kwindlu yelinye igqirha awayeye kulo, wabona incwadi ethi “The Truth Shall Make You Free” waza wayifunda. Wayithanda kakhulu le ncwadi waza wagoduka nayo, emva kokuba eyifundile wabona ukuba le yinyaniso ebekade eyifuna.
Xa uLuis waya eCiudad Trujillo, waya kwintlanganiso yamaNgqina kaYehova waza wafumana iincwadi neemagazini eziliqela. Wazifunda ubusuku bonke waza kamva wacela ukuqhutyelwa isifundo seBhayibhile. Njengoko wayeqhubeka efundelwa, uLuis wagqiba kwelokuba ohlukane nolawulo lukaTrujillo. Xa lo zwilakhe wakuvayo oko, wathembisa uLuis ngesikhundla esiphezulu sokuba ngunozakuzaku waseDominican ePuerto Rico. Kodwa uLuis akazange asamkele eso sikhundla, nangona wayesazi ukuba oko kwakunokumenza atshutshiswe.
ULuis uthi, “Ndaphatheka kakubi ngeyona ndlela, urhulumente wayendiloba ngazo zonke iindlela. Kodwa ndandizimisele ukwahlukana nezinto zeli hlabathi.” ULuis waba ngumvakalisi othetha phandle, kangangokuba nabefundisi becawa yamaKatolika bambiza ngokuba “ngumshumayeli.” Ngo-Oktobha 5, 1947, kwiinyanga ezintandathu kamva, emva kokuba eqalisile ukuya ezintlanganisweni, wabhaptizwa.
Emva kokuba ebhaptiziwe, uLuis wazingelwa okwenyamakazi, waza wavalelwa esiseleni yedwa. Bakha bazama nokumbulala amatyeli aliqela. Sekunjalo, qho ebanjwa aze asiwe enkundleni, wayesebenzisa elo thuba ukuze ashumayele. ULuis wathi: “Ndalwa njengengonyama ndithethelela ukholo lwam, ibe ndisancuma xa ndicinga ngaloo maxesha.”
Abantu bakubona ukunyaniseka kukaLuis njengoko wayekhonza uThixo. Ngo-1994, iphephandaba laseDominican i-El Siglo lathi ngoLuis: “UMnumzana Luis Eduardo Montás waziwa kweli laseSan Cristobal ngokuba yindoda ezimiseleyo. Yindod’ emadodeni, unovelwano kwaye uzolile. Yonke into esiyaziyo ngaye kwimbali yaseSan Cristobal inento yokwenza nomsebenzi wakhe wokuba ngumKristu.”


text:
ULUKA 23
UYesu phambi koPilato
(Mat 27:1-2, 11-14; Marko 15:1-5; Yoh 18:28-38)
1Loo mpi yonke yamsa kuPilato uYesu; 2yammangalela isithi: “Lo simfumene elahlekisa uhlanga, engavumi ukuba sirhafe *kuKhesare, esithi yena unguye *uKrestu uKumkani.”
3UPilato ke wambuza esithi: “Unguye na uKumkani wamaJuda?”
Waphendula yena wathi: “Nawe utsho.”
4UPilato wathi kubabingeleli abaziintloko nakwisihlwele: “Andifumani tyala kulo mntu.”
5Kwaba kukhona bazingisayo besithi: “Údungadunga abantu, efundisa kulo lonke elakwaJuda, ukususela kwelaseGalili, kude kube lapha.”
UYesu phambi koHerode
6Akuva kukhankanywa elaseGalili, uPilato wabuza ukuba uYesu ngowalapho na; 7waza wathi, akuqonda ukuba ungowommandla ophethwe nguHerode, wamthumela kuHerode, owayeseJerusalem naye ngelo xesha. 8UHerode akumbona uYesu, wavuya kunene; kwakukade efuna ukumbona, kuba wayeve kuthethwa lukhulu ngaye. Wayenqwenela nokubona umqondiso usenziwa nguYesu. 9UHerode ke wabuza imibuzo emininzi, kodwa uYesu wathi tu. 10Baphakama ababingeleli abaziintloko nabachazi-mthetho, bamtyhola ngolunya uYesu. 11UHerode nempi yakhe bamenza into engento uYesu, behlekisa ngaye, bemthe wambu ngengubo eqaqambileyo, waza uHerode wambuyisela kuPilato. 12Ngaloo mini baba zizihlobo uPilato noHerode, kuba babefudula bejongene ngezikhondo zamehlo.
UYesu ugwetyelwa ukufa
(Mat 27:15-26; Marko 15:6-15; Yoh 18:39 – 19:16)
13Ke kaloku uPilato wababizela ndawonye ababingeleli abaziintloko nabaphathi bamaJuda, nabantu, 14wathi kubo: “Nizise lo mntu kum nisithi udungadunga abantu. Ke ndimncinile phambi kwenu, ndaza andafumana tyala kuye kwezo zinto nimmangalela ngazo. 15NoHerode akafumananga tyala kuye, kuba naku embuyisela kum. Niyabona, akukho nto ayenzileyo ingabangela ukuba afe. 16Ndothi ke ngoko ndimbethe, ndimkhulule.”
[ 17Ke kaloku ngetheko *lePasika wayedla ngokubakhululela umbanjwa abe mnye.] 18Bankqangaza ke bonke besithi: “Mbulale lo, usikhululele uBharabha!” 19UBharabha lo wayephoswe entolongweni ngenxa yesiphithi-phithi esithile esabakho esixekweni apho, kwanangokubulala.
20Waphinda ngoko uPilato wathetha nabo, efuna ukumkhulula uYesu. 21Kodwa bona bankqangaza besithi: “Mbethelele! Mbethelele emnqamlezweni!”
22UPilato wathi kubo okwesithathu: “Ngoba enze bubi buni na? Andifumani tyala lingabangela ukuba afe. Ndothi ngoko ndimbethe, ndimkhulule.” 23Bamxina ke uPilato, bekhwaza ngamandla, becela ukuba uYesu abethelelwe emnqamlezweni. Kwema ngabo ke. 24Wasuka uPilato wagweba ngelithi masenziwe isicelo sabo. 25Wabakhululela lowo babemcela, owayethe ngenxa yesiphithi-phithi nokubulala waphoswa entolongweni. Ke yena uYesu wanikelwa ukuba kwenziwe kuye ngokwesicelo sabo.
UYesu ubethelelwa emnqamlezweni
(Mat 27:32-44; Marko 15:21-32; Yoh 19:17-27)
26Kwemkiwa ke noYesu, aza amajoni athi xhakamfu Simon uthile waseKirene, owayevela emaphandleni, awubeka phezu kwakhe umnqamlezo, ukuba awuthwale emva koYesu.
27Wayelandelwa yinto eninzi yabantu, kukho nabafazi ababesenza isijwili, bemlilela. 28Ejikile ke uYesu, wabakhangela, wathi: “Zintombi zaseJerusalem, sanukundililela mna; koko zilileleni nina nabantwana benu; 29kuba, niyabona, iyeza imihla ekuya kuthiwa ngayo: ‘Banoyolo abangazalanga, abangancancisanga mntwana.’ 30Ngelo xesha baya kuthi ezintabeni: ‘Siweleni, nisifihle!’ ezindulini bathi: ‘Sigqumeleleni!’+ 31Xa utsha kangaka umthi oluhlaza, kobeka phi ke kowomileyo?”
32Amadoda amabini, awayezizihange, ayeqhutywa esiya kubulawa kunye noYesu. 33Bakufika kuloo ndawo kuthiwa luKhakhayi, bambethelela emnqamlezweni khona apho uYesu, bezibethelela kwanezihange ezo, esinye ngasekunene, nesinye ngasekhohlo. 34UYesu wathi: “Bawo, baxolele, kuba abayazi into abayenzayo.”
Baza benza *amaqashiso, besabelana ngeengubo zakhe.+ 35Abantu babebonela, abaphathi bamaJuda bemgculela, besithi: “Wabasindisa abanye; makazisindise ke naye, ukuba unguye *uKrestu, umnyulwa kaThixo.” 36Ayemphoxa ke namajoni, esiza asondeze iwayini emuncu kuye, 37esithi: “Ukuba wena unguye uKumkani wamaJuda, zisindise.”
38Kwakubhalwe nombhalo wetyala lakhe phezulu emnqamlezweni, kwathiwa: “Lo nguKumkani wamaJuda.”
39Esinye isihange kwezo zazixhonywe kunye noYesu, sasimnyelisa, sisithi: “Akunguye na uKrestu? Zisindise ke, nathi usisindise.”
40Sasikhalimela esinye, sisithi: “Akumoyiki na wena uThixo, ukwawiselwe esi sigwebo nje? 41Esi sigwebo okunene sisifanele thina, kuba sivuzwa ngezenzo zethu; kodwa yena lo akenzanga nto imbi.” 42Saza sathi kuYesu: “Uzundikhumbule, Yesu, xa uthe weza kulawula.”
43UYesu wathi kuso: “Ndithi kuwe, inene, kwanamhlanje uya kuba nam emyezweni wakwaThixo.”
Ukufa kukaYesu
(Mat 27:45-56; Marko 15:33-41; Yoh 19:28-30)
44Ke kaloku kwakumalunga nentsimbi yeshumi elinambini emini, laza lasuka latshona emini ilanga, kwaba mnyama phezu kwawo wonke umhlaba, kwada kwayintsimbi yesithathu emva kwemini. 45Ikhuselo legumbi eliyingcwele *yendlu kaThixo lakrazuka kubini.+46Wadanduluka ke uYesu ngezwi elikhulu, wathi: “Bawo, ndiyawunikela ezandleni zakho umoya wam!”+ Akuba etshilo, waphuma umphefumlo.
47Ke umphathi-butho wamajoni, akukubona okuhlileyo, wamncoma uThixo, esithi: “Inene, lo mntu ebelilungisa.”
48Sakuba isihlwele esasihlangene kuloo mbono sikubonile okwenzekileyo, sagoduka sibambelele ezidleleni. 49Ke bonke abazana noYesu, kwanabafazi ababemlandela bevela kwelaseGalili, babemele kude, bezikhangele ezi zinto.
Ukungcwatywa kukaYesu
(Mat 27:57-61; Marko 15:42-47; Yoh 19:38-42)
50Ke kwakukho indoda egama linguJosefu, eyayililungu leBhunga, iyindoda elungileyo elilungisa. 51Yona yayingavumelananga necebo labo kwanesenzo sabo. Le ndoda yaseArimati, idolophu yamaJuda, yayilulindele ulawulo lukaThixo. 52Yona ke yaya kuPilato, yawucela umzimba kaYesu; 53yaza yawuthula, yawusongela ngengubo yelinen, yawubeka engcwabeni elixholwe eliweni, ebekungekangcwatywa bani kulo. 54KwakungoLwesihlanu, *uMhla wokuPhumla sewusondela.
55Abo bafazi bàbelandela uYesu, bephuma eGalili, bâlandela uJosefu, balibona ingcwaba nomzimba kaYesu ubekwa kulo; 56baza babuya, balungisa iziqholo nezithambiso.
Baphumla ke ngoMhla wokuPhumla ngokomthetho.+


text:
ISIHLOMELO
Yintoni IShiyol NeHadesi?
KWIILWIMI eyayibhalwe ngazo ntlandlolo, iBhayibhile ilisebenzisa ngaphezu kwezihlandlo ezingama-70 igama lesiHebhere elithi sheʼohl′ nelesiGrike elithetha kwainto enye elithi hai′des. Omabini la magama abhekisela ekufeni. Ezinye iiBhayibhile ziwaguqulele ngokuthi “ingcwaba,” “isihogo,” okanye “umhadi.” Kodwa iilwimi ezininzi azinawo amagama ayichaza twatse intsingiselo yeli gama lesiHebhere nelesiGrike. Yona INguqulelo Yehlabathi Elitsha isebenzise igama elithi “iShiyol” nelithi “iHadesi.” Athetha ntoni kanye kanye la magama? Makhe sihlolisise indlela asetyenziswe ngayo kwiinxalenye ezahlukeneyo zeBhayibhile.
INtshumayeli 9:10 ithi: “Akukho msebenzi nakuyila nakwazi nakulumka eShiyol, kwindawo oya kuyo.” Ngaba oku kuthetha ukuba iShiyol ibhekisela kwindawo okanye ingcwaba elithile angcwatywe kulo umntu esimthandayo? Akunjalo. Xa iBhayibhile ibhekisela kwingcwaba elithile ngokukhethekileyo, isebenzisa amanye amagama esiHebhere nawesiGrike, kungekhona elithi sheʼohl′ nelithi hai′des. (Genesis 23:7-9; Mateyu 28:1) Kwakhona, iBhayibhile ayilisebenzisi igama elithi “Shiyol” xa ibhekisela kwingcwaba ekungcwatywe kulo abantu abaliqela, njengengcwaba lentsapho.—Genesis 49:30, 31.
Ngoko “iShiyol” yindawo enjani? ILizwi likaThixo libonisa ukuba “iShiyol,” okanye “iHadesi,” ibhekisela kwindawo enkulu kakhulu nakunengcwaba ekudityelwe kulo izidumbu ezininzi. Ngokomzekelo, uIsaya 5:14 uthi iShiyol ‘ibanzi nomlomo wayo iwuvule wabanzi ngaphaya kwemida.’ Nangona iShiyol sele iginye izihlwele ezingenakubalwa zabantu abafileyo, ibonakala isalambele abangakumbi. (IMizekeliso 30:15, 16) Nangona amangcwaba okoqobo enokwanela inani elithile labantu abafileyo, kodwa yona ‘iShiyol ayaneli.’ (IMizekeliso 27:20) Oko kukuthi, iShiyol ayizali. Ayinamida. Ngoko iShiyol, okanye iHadesi, asiyondawo yokoqobo ekummandla othile. Kunoko, ibhekisela kumangcwaba nje ngokubanzi; ifuzisela nje indawo abalala kuyo abantu ekufeni.
Imfundiso yeBhayibhile yovuko isichazela ngakumbi ngentsingiselo ‘yeShiyol’ ‘neHadesi.’ ILizwi likaThixo libonisa ukuba abantu abafileyo abalele eShiyol naseHadesi banethemba lovuko. * (Yobhi 14:13; IZenzo 2:31; ISityhilelo 20:13) Kwakhona iLizwi likaThixo libonisa ukuba eShiyol, okanye eHadesi, akulalanga nje kuphela abo babekhonza uYehova, kodwa kukwakho nabaninzi ababengamkhonzi. (Genesis 37:35; INdumiso 55:15) Ngoko, iBhayibhile ifundisa ukuba kuza kubakho “uvuko lwamalungisa nabangengomalungisa.”—IZenzo 24:15.
^ isiqe. 4 Noko ke, bona abafileyo abangenalo ithemba lovuko abakho seShiyol okanye eHadesi, kodwa bachazwa ‘njengabaseGehena.’ (Mateyu 5:30; 10:28; 23:33) Ngokufanayo neShiyol neHadesi, nayo iGehena asiyondawo yokoqobo.


text:
UVUKANI! NO. 6 2016
Izifo
—Indlela Yokunciphisa Amathuba Okuba Nazo
Ukuba nesifo esosulelayo kunokuyibeka engozini impilo yakho. Unokuzikhusela njani?
Izifo
—Indlela Yokunciphisa Amathuba Okuba Nazo
Umhla nezolo umzimba wakho ulwa neentshaba ezingene zichwechwa kuwo kodwa ezibulalayo.
Zikhusele Kwizifo
Funda ngezinto ezintlanu ezinokukwenza ube nezifo neyona ndlela onokuzikhusela ngayo.
Imisonto Yeembaza Zaselwandle
Iimbaza zaselwandle ziyakwazi ukunamathela kwezinye izinto ngemisonto yazo. Xa siqonda indlela esebenza ngayo le misonto siya kutsho sibe neendlela ezintsha nezibhetele zokunamathelisa izinto kwizakhiwo okanye imisipha emathanjeni.
Hloniphanani
Ukuhloniphana emtshatweni yinto efanele yenziwe. Yintoni onokuyenza ebonisa ukuba uyamhlonipha umntu otshate naye?
UDesiderius Erasmus
Kuthiwa “uyafana noosaziwayo bale mihla.” Yintoni eyamenza waduma?
Ummangaliso Wentlanzi Emibalabala
Le ntlanzi incinane inemibala ethi ndijonge kwaye yona neanemone ngabahlobo. Yintoni ebangela ukuba ubuhlobo bazo bahluke, yaye isebenzisana njani nesi sityalo?
Ukubamba Ixesha
Ukubamb’ ixesha
Isalathiso Semibandela EkooVukani! Baka-2016
Isalathiso samanqaku aye aphuma kuVukani! ngo-2016 ngokwemibandela.
Izinto Ezingakumbi Ezifumaneka Kwi-intanethi
Coceka
UYehova uzibeka ngeendawo zazo izinto. Funda indlela ongaziqoqosha ngayo ezakho izinto!
Ithini IBhayibhile NgeKrismesi?
Isenokukothusa imvelaphi yezithethe zeKrismesi ezintandathu ezaziwayo.


text:
Abantu BakaYehova ‘Bayayilahla Intswela-Bulungisa’
“Wonk’ ubani obiza igama likaYehova makalahle intswela-bulungisa.”—2 TIM. 2:19.
1. Yintoni eyona nto ibalulekileyo kunqulo lwethu?
NGABA wakha walibona igama likaYehova likrolwe kwisakhiwo esithile okanye kwinto esemyuziyam? Ngokuqinisekileyo wavuya waza wanomdla. Kaloku, igama likaThixo liyeyona nto ibalulekileyo kunqulo lwethu—singamaNgqina kaYehova! Ehlabathini lonke, alikho elinye iqela labantu elisebenzisa igama likaThixo njengathi. Sekunjalo, siyazi ukuba ilungelo lokuthwala igama likaThixo liza nembopheleleko.
2. Ilungelo lokuthwala igama likaThixo liza nayiphi imbopheleleko?
2 Ukusebenzisa igama likaThixo kukodwa akusenzi sithandwe nguYehova. Simele siphile ngemilinganiselo yakhe yokuziphatha. Ngenxa yoko, iBhayibhile isikhumbuza ukuba abantu bakaYehova bamele ‘basuke kokubi.’ (INdu. 34:14) Umpostile uPawulos wawubeka wacaca lo mgaqo xa wathi: “Wonk’ ubani obiza igama likaYehova makalahle intswela-bulungisa.” (Funda eyesi-2 kuTimoti 2:19.) Ekubeni singamaNgqina kaYehova, sidume ngokubiza egameni lakhe. Kodwa sinokuyilahla njani intswela-bulungisa?
“NISUKE” KOKUBI
3, 4. Yiyiphi ivesi ebebesoloko benomdla kuyo abaphengululi beBhayibhile, ibe ngoba?
3 Khawucinge ngomongo wamazwi kaPawulos akweyesi-2 kuTimoti 2:19. Le vesi ithetha ‘ngesiseko sikaThixo esiqinileyo’ ize emva koko ichaze imibhalo emibini eyayikrolwe kuso. Owokuqala owawusithi, “uYehova uyabazi abakhe,” uthatyathwe kwiNumeri 16:5. (Funda inqaku elandulela eli.) Owesibini othi, “Wonk’ ubani obiza igama likaYehova makalahle intswela-bulungisa,” kudala utsala umdla wabaphengululi beBhayibhile. Ngoba kutheni?
4 Amazwi kaPawulos asibonisa ukuba wayecaphula komnye umthombo. Kodwa kubonakala kungekho ndawo enala mazwi kaPawulos kwiZibhalo zesiHebhere. Ngoko, wayethetha ngantoni lo mpostile xa wayesithi: “Wonk’ ubani obiza igama likaYehova makalahle intswela-bulungisa”? Kumazwi angaphambi kwala, uPawulos wacaphula kwiNumeri isahluko 16, esibalisa ngemvukelo kaKora. Ngaba nalo mbhalo wesibini usekelwe kwizinto ezazisenzeka kwelo bali lemvukelo?
5-7. Ziziphi iziganeko ezenzeka ngomhla kaMoses ekusekelwe kuzo amazwi kaPawulos akweyesi-2 kuTimoti 2:19? (Jonga umfanekiso osekuqaleni.)
5 IBhayibhile ithi uDatan noAbhiram, oonyana bakaEliyabhi, bathelela uKora ekuvukeleni uMoses noAron. (Num. 16:1-5) Babemdelela ngokuphandle uMoses bechasa negunya lakhe alinikwe nguThixo. Abo bavukeli baqhubeka behlala phakathi kwabantu bakaYehova, beyingozi kukholo lwabathembekileyo. Xa kwafika usuku lokuba uYehova ahlule phakathi kwabanquli abanyanisekileyo nabavukeli, wakhupha umyalelo ocacileyo.
6 Le ngxelo ithi: “Wathetha uYehova kuMoses, esithi: ‘Thetha kwindibano, uthi, “Sukani ngokupheleleyo eminqubeni kaKora, noDatan noAbhiram!”’ Emva koko wasuka uMoses waya kuDatan noAbhiram, ehamba namadoda amakhulu akwaSirayeli. Wandula ke wathetha kwindibano, esithi: ‘Ncedani nisuke ezintenteni zala madoda angendawo yaye ningachukumisi nantoni na eyeyawo, ukuze ningatshayelwa ngesono sawo sonke.’ Basuka ke ngoko nangoko emnqubeni kaKora, noDatan noAbhiram, macala onke.” (Num. 16:23-27) UYehova wababulala bonke abo bavukeli. Kodwa, bona abanquli abanyanisekileyo—abasukayo ebubini ngokulahla intswela-bulungisa—bagcinwa bephila.
7 UYehova uyazazi iintliziyo! Uyakuqonda ukunyaniseka kwabantu bakhe. Sekunjalo, abo banyanisekileyo bakhe babemele benze isigqibo, bazahlule kwabangalunganga. Ngoko, kunokwenzeka ukuba uPawulos wayecaphula kwibali elikwiNumeri 16:5, 23-27 xa wathi: “Wonk’ ubani obiza igama likaYehova makalahle intswela-bulungisa.” Esi sigqibo sivumelana namazwi kaPawulos athi: “UYehova uyabazi abakhe.”—2 Tim. 2:19.
ZICHASE “IIMBUZWANO ZOBUDENGE”
8. Kutheni kunganelanga ukubiza egameni likaYehova okanye ukuba ngumKristu?
8 Xa wayebhekisela kwiziganeko zomhla kaMoses, uPawulos wayekhumbuza uTimoti ngendlela ekubaluleke ngayo ukuba azimisele ukukhusela ubuhlobo bakhe noYehova. Ukuba ngumKristu kukodwa kwakunganelanga, kanye njengokuba kwakunganelanga nokubiza egameni likaYehova ngemihla kaMoses. Abanquli abathembekileyo bamele bazimisele ukulahla intswela-bulungisa. Yayithetha ukuthini le nto kuTimoti? Banokufunda ntoni abantu bakaYehova namhlanje kwisiluleko sikaPawulos esiphefumlelweyo?
9. “Iimbuzwano zobudenge” zalichaphazela njani ibandla lamaKristu okuqala?
9 ILizwi likaThixo liyasicebisa ngokuphathelele izinto ezingalunganga ekufuneka amaKristu azilahle okanye azichase. Ngokomzekelo, kumongo okweyesi-2 kuTimoti 2:19, siva uPawulos exelela uTimoti ukuba ‘angalwi ngamazwi’ nokuba ‘azicezele iintetho ezililize.’ (Funda eyesi-2 kuTimoti 2:14, 16, 23.) Abanye ebandleni babekhuthaza iimfundiso zowexuko. Kubonakala nokuba abanye babesiza neengcamango eziphikisayo. Enoba ezo ngcamango zazingangqubani nezibhalo ngokungqalileyo, zazibangela iyantlukwano. Zaphumela ekubeni kuxanjuliswane ngamazwi, nto leyo eyafaka umoya ongemhlanga ebandleni. Yiyo loo nto uPawulos wagxininisa ukubaluleka kokuzichasa “iimbuzwano zobudenge.”
10. Sifanele senze ntoni xa sisiva iimfundiso zowexuko?
10 Namhlanje, ayixhaphakanga kangako into yokuba kubekho abantu abawexukileyo ngaphakathi ebandleni. Sekunjalo, xa sisiva iimfundiso ezingasuki zibhalweni, enoba ziphuma kuwuphi umthombo, simele sizichase. Bekuya kuba bubudenge ukuphikisana nabawexuki, enoba sithetha nabo ubuso ngobuso, singena kwiiwebhsayithi zabo okanye nangayiphi na enye indlela. Nokuba injongo kukumnceda umwexuki, loo nto iyangqubana nolwalathiso lweZibhalo esisandul’ ukulufunda. Kunoko, thina bantu bakaYehova siluchasa ngokupheleleyo uwexuko.
11. Yintoni enokubangela “iimbuzwano zobudenge,” ibe abadala banokuwumisela njani umzekelo omhle?
11 Ngaphandle kowexuko, zikho nezinye izinto ezinokuphazamisana noxolo lwebandla. Ngokomzekelo, ukungaboni ngasonye kumba wokuzihlaziya kunokuphumela ‘kwiimbuzwano zobudenge.’ Ewe kona, xa umKristu ekhuthaza ukuzihlaziya okungqubana nemilinganiselo kaYehova, abadala abafanele bayinyamezele loo nto kuba nje befuna ukuphepha ingxabano. (INdu. 11:5; Efe. 5:3-5) Sekunjalo, abadala bafanele bakulumkele ukunyanzelisa iimbono zabo. Babambelela ngokuqinileyo kwisibongozo seZibhalo esiya kubaveleli abangamaKristu esithi: “Waluseni umhlambi kaThixo eniwunyamekelayo, . . . ningabi ziinkosi phezu kwabo balilifa likaThixo, kodwa yibani yimizekelo emhlambini.”—1 Pet. 5:2, 3; funda eyesi-2 kwabaseKorinte 1:24.
12, 13. (a) Athini amaKristu ngokuphathelele indlela yokuzonwabisa, ibe yiyiphi imigaqo yeBhayibhile ayisebenzisayo? (b) Imigaqo ekuthethwe ngayo kwisiqendu 12 isebenza njani kwiimeko zobuqu ezahlukahlukeneyo?
12 Kumba wokuzonwabisa, intlangano ayisiniki ludwe lweemuvi, imidlalo yevidiyo, iincwadi okanye iingoma esimele siziphephe. Kutheni? IBhayibhile ikhuthaza ngamnye wethu ukuba aqeqeshe ‘amandla akhe okuqonda ukwahlula okulungileyo nokubi.’ (Heb. 5:14) IZibhalo zisinika imigaqo umKristu anokuyisebenzisa xa ekhetha indlela yokuzonwabisa. Kuyo yonke into esiyenzayo ebomini, sifanele sizimisele ‘ukuqhubeka siqinisekisa ngoko kwamkelekileyo eNkosini.’ (Efe. 5:10) IBhayibhile isifundisa ukuba iintloko-ntsapho zinegunya elithile, ngoko zinako ukungazamkeli ezinye iindlela zokuzonwabisa emizini yazo. *—1 Kor. 11:3; Efe. 6:1-4.
13 Imigaqo yeBhayibhile ekuthethwe ngayo ayisebenzi kwindlela yokuzonwabisa esiyikhethayo kuphela. Isinxibo, ukuzilungisa, impilo, ukutya esikutyayo nezinye izinto zinokubangela impikiswano. Ukuba akukho migaqo yaZibhalo yaphulwayo, ngobulumko abantu bakaYehova baya kukuphepha ukuxambulisana ngezinto ezinjalo, kuba “ikhoboka leNkosi akufuneki lilwe, kunoko kufuneka lithantamise kubo bonke,” lithethe ngobuchule.—2 Tim. 2:24.
LUPHEPHE UNXULUMANO OLUBI!
14. UPawulos wakuzekelisa njani ukubaluleka kokuphepha unxulumano olubi?
14 Yiyiphi enye indlela ‘abangayilahla ngayo intswela-bulungisa abo babiza igama likaYehova’? Kukuphepha ukusondelelana nabantu abenza izinto ezingalunganga. Phawula ukuba, emva kokuba uPawulos ezekelise ‘ngesiseko sikaThixo esiqinileyo,’ walandelisa ngomnye umzekeliso. Wabhala ‘ngendlu enkulu engenazitya zagolide nezesilivere kuphela kodwa enezomthi nezodongwe, yaye ezinye zazo izezenjongo ebekekileyo, kanti ezinye izezenjongo engabekekanga.’ (2 Tim. 2:20, 21) Emva koko, wabongoza amaKristu ukuba ‘azigcine ekude’ okanye azahlule kwizitya ‘zenjongo engabekekanga.’
15, 16. Usifundisa ntoni umzekeliso ‘wendlu enkulu’?
15 Utheth’ ukuthini lo mzekeliso? UPawulos ufanisa ibandla lamaKristu ‘nendlu enkulu,’ aze afanise amalungu ebandla ‘nezitya,’ okanye izinto ezisendlwini. Endlwini, ezinye izitya zinokonakaliswa zizinto eziyingozi okanye ezingcolileyo. Umninimzi uya kuzigcina kude izinto ezinjalo ezityeni ezicocekileyo, njengezo zisetyenziswa xa kuphekwa.
16 Ngokufanayo, abantu bakaYehova namhlanje, abazama ukuphila ubomi obucocekileyo, bafanele bakuphephe ukusondelelana nabantu abasebandleni abasoloko beyidelela imigaqo kaYehova. (Funda eyoku-1 kwabaseKorinte 15:33.) Ukuba sifanele senjenjalo kubantu abangaphakathi ebandleni, sifanele sizimisele ngakumbi ‘ukusuka’ kunxulumano olubi nabantu abangaphandle kwebandla, uninzi lwabo ‘abangabathandi bemali, abangathobeli bazali, abanganyanisekanga, abanyelisi, iindlobongela, abangathandi kulunga, abangcatshi, nabathandi beziyolo kunokuba bathande uThixo’!—2 Tim. 3:1-5.
UYEHOVA UYASISIKELELA XA SIKWAZI UKWENZA IZIGQIBO
17. AmaSirayeli anyanisekileyo ayezimisele kangakanani ukulahla intswela-bulungisa?
17 IBhayibhile isixelela indlela amaSirayeli enza ngayo xa axelelwa ukuba ‘asuke ngokupheleleyo eminqubeni kaKora, noDatan noAbhiram.’ Le ngxelo ithi ‘asuka ke ngoko nangoko.’ (Num. 16:24, 27) Akazange aphozise maseko. Esi sibhalo sithetha nangendlela awathobela kakuhle ngayo. ‘Asuka macala onke.’ Abo banyanisekileyo bathobela ngentliziyo epheleleyo. Bema ngakwicala likaYehova, bayilahla intswela-bulungisa. Usifundisa ntoni lo mzekelo?
18. Wayethetha ukuthini uPawulos xa wayebongoza uTimoti ukuba ‘asabe iinkanuko zobutsha’?
18 Simele singaphozisi maseko xa sikhusela ubuhlobo bethu noYehova. Yiloo nto kanye awayeyithetha uPawulos xa wayebongoza uTimoti ukuba ‘asabe iinkanuko zobutsha.’ (2 Tim. 2:22) Ngelo xesha uTimoti wayesele eliqina, mhlawumbi epha kwiminyaka engaphezu kwe-30. Sekunjalo, “iinkanuko zobutsha” ezibubuyatha azinaminyaka. Xa enezo nkanuko, uTimoti wayemele ‘asabe’ kuzo. Ngamanye amazwi, uTimoti wayemele ‘alahle intswela-bulungisa.’ NoYesu wayethetha into efanayo xa wathi: ‘Ukuba iliso lakho, liyakukhubekisa, linyothule ulilahle kude.’ (Mat. 18:9) Nanamhlanje, amaKristu athobela esi siluleko ngentliziyo epheleleyo, amele angaphozisi maseko ukukhusela ubuhlobo bawo noYehova.
19. Abanye namhlanje baye bazimisela njani ukukhusela ubuhlobo babo noYehova?
19 Abanye ababenengxaki yotywala ngaphambi kokuba babe ngamaNgqina baye bakhetha ukungabusebenzisi kwaphela utywala. Abanye bayaziphepha iindlela zokuzonwabisa ezingaphosakalanga, kodwa ezinokubenza baziphathe kakubi. (INdu. 101:3) Ngokomzekelo, ngaphambi kokuba abe liNgqina, omnye umzalwana wayethanda ukuya kwiimbutho ezinemijuxuzo ethandabuzekayo. Kodwa emva kokufunda inyaniso, wakuyeka ngokupheleleyo ukudanisa, nkqu nakwiimbutho zamaNgqina, kuba esoyika ukuvuselela iminqweno engafanelekanga awayekade enayo. Kakade ke, amaKristu awalelwa ukusela utywala, ukudanisa okanye ukwenza ezinye izinto ezingaphosakalanga. Noko ke, sonke sifanele siphaphe size sikhusele ulwalamano lwethu noYehova.
20. Nakuba kungelulanga ‘ukulahla intswela-bulungisa,’ yintoni esithuthuzelayo?
20 Ilungelo lokuthwala igama likaThixo liza neembopheleleko. Simele ‘siyilahle intswela-bulungisa’ size ‘sisuke kokubi.’ (INdu. 34:14) Yinyaniso ukuba akusoloko kulula ukwenjenjalo. Kodwa kuyasithuthuzela ukwazi ukuba uYehova uya kusoloko ebathanda “abakhe” nabo babambelela kwiindlela zakhe zobulungisa.—2 Tim. 2:19; funda eyesi-2 yeziKronike 16:9a.
^ isiqe. 12 Funda inqaku elithi “Ngaba Niyakwalelwa Ukubukela Iimovie, Ukufunda Iincwadi Okanye Ukumamela Umculo Othile?” kwindawo ethi “INKCAZELO ENGAKUMBI NGATHI > IMIBUZO ABANTU ABAQHELE UKUYIBUZA” kwiwebhsayithi ethi jw.org/xh.


text:
Ngaba UThixo Wadala USathana Ukuze Asivavanye?
Impendulo esuka eBhayibhileni
IBhayibhile ibonisa ukuba uThixo akazange adale uMtyholi. Kunoko, wadala umntu owajika waba nguMtyholi. Xa ithetha ngoThixo, iBhayibhile ithi: “
Ugqibelele umsebenzi wakhe, ngokuba zonke iindlela zakhe zisesikweni. NguThixo wentembeko, tu ubugqwetha; Lilungisa yaye uthe tye yena.” (Duteronomi 32:3-5) Ngokusuka kulo mbhalo, siyabona ukuba uSathana uMtyholi wayelungile, efezekile, engomnye woonyana bakaThixo abaziingelosi.
KuYohane 8:44, uYesu wathi uMtyholi ‘
akazange eme enyanisweni,’ nto leyo ethetha ukuba wakha wangumntu onenyani.
Noko ke, njengazo zonke izidalwa zikaThixo, le ngelosi eyaba nguSathana yayinenkululeko yokuzikhethela ukwenza okubi okanye okulungileyo. Xa wakhetha ukuma nxamnye noThixo waza waphembelela isibini sokuqala ukuba simlandele, wajika waba nguSathana, igama elithetha “Umchasi.”—Genesis 3:1-5; ISityhilelo 12:9.
Funda Okungakumbi
Wayevela Phi UMtyholi?
Ukuba uThixo wadala yonke into, akungebi ke noMtyholi lo wadalwa nguye? Khawuve oko kuthethwa yiBhayibhile.


text:
Fundisa Abantwana Bakho
USamuweli Wabambelela Kokulungileyo
NGABA wakha wababona abanye besenza izinto ezimbi?— * USamuweli wababona. Wayehlala apho kwakungalindelekanga ukuba izinto ezinjalo zenzeke. Kwakusemnqubeni kaThixo okanye kwindawo yonqulo kwisixeko saseShilo. Makhe sibone ukuba kwenzeka njani ukuba uSamuweli ahlale emnqubeni iminyaka engaphezu kwama-3 000 eyadlulayo.
Ngaphambi kokuba uSamuweli azalwe, unina uHana wayefuna ukuba nomntwana. Kutyelelo lwakhe emnqubeni uHana wathandaza kuThixo ngalo mba. Wayethandaza ngokunzulu kangangokuba imilebe yayibebezela. Oku kwenza umbingeleli omkhulu uEli acinge ukuba wayenxilile. Kodwa xa waqondayo ukuba wayebandezelekile uEli wamsikela esithi: “Ngamana uThixo kaSirayeli angenza ngokwesibongozo sakho.”—1 Samuweli 1:17.
Kamva wazalwa uSamuweli yaye uHana wayenemihlali kangangokuba waxelela umyeni wakhe uElikana ukuba: ‘Kamsinya nje ndakuba ndimlumle uSamuweli ndiya kumsa emnqubeni ukuze aye kukhonza uThixo khona.’ Kuko kanye awakwenzayo. Ngoko, kusenokwenzeka ukuba uSamuweli wayeneminyaka emine okanye emihlanu ubudala.
UEli wayesele emdala yaye oonyana bakhe uHofeni noFinehasi babengamnquli ngendlela efanelekileyo uYehova. Babesiba neentlobano zesini nabafazi ababetyelela emnqubeni. Ucinga ukuba yintoni awayefanele ayenze uyise?— Ewe, wayefanele abohlwaye angabavumeli ukuba benze izinto ezimbi.
USamuweli oselula wayekhulele apho yaye wayekwazi ukuziphatha kakubi koonyana bakaEli. Ngaba uSamuweli walandela umzekelo wabo ombi?— Akunjalo, waqhubeka esenza izinto ezintle ngokwendlela awayeqeqeshwe ngayo ngabazali bakhe. Akumangalisi ukuba uYehova abe nomsindo ngakuEli. Wade wathumela nomprofeti ukuya kuxelela intsapho kaEli ngendlela awayeza kubohlwaya ngayo ngokukodwa oonyana bakhe ababi.—1 Samuweli 2:22-36.
USamuweli waqhubeka ekhonza kunye noEli emnqubeni. Ngobunye ubusuku xa uSamuweli wayelele weva ilizwi limbiza. Wabaleka waya kuEli kodwa wathi wayengambizanga. Laphinda lavakala ilizwi kwakhona. Emva kokuba oku kwenzeke okwesihlandlo sesithathu uEli waxelela uSamuweli oku: “Thetha Yehova ngokuba uphulaphule umkhonzi wakho.” Xa uSamuweli watshoyo uYehova wathetha naye. Ngaba uyayazi into awamxelela yona uSamuweli uYehova?—
UThixo waphinda wachazela uSamuweli ngenjongo yakhe yokohlwaya intsapho kaEli. Ngentsasa elandelayo uSamuweli woyika ukuxelela uEli oko uYehova wayekuthethile. Kodwa uEli wambongoza uSamuweli esithi: “Nceda musa ukundifihlela.” Ekugqibeleni uSamuweli wamxelela uEli konke uYehova awathi uza kukwenza. UEli waphendula wathi: “Makenze okulungileyo [uYehova] emehlweni akhe.” Ekugqibeleni uHofeni noFinehasi babulawa noEli wafa.—1 Samuweli 3:1-18.
“Waqhubeka ke ekhula uSamuweli, noYehova waba naye.” USamuweli kusenokwenzeka ukuba wayelityendyana, elona xesha libalulekileyo kubantu abaselula. Ucinga ukuba kwakulula ngoSamuweli ukwenza okuhle nangona abanye babengakwenzi?— Nakuba kwakungelula uSamuweli wakhonza uYehova ngokuthembeka yonke imihla yobomi bakhe.—1 Samuweli 3:19-21.
Kuthekani ngawe? Ngaba unokuba njengoSamuweli njengokuba ukhula? Ngaba unokuqhubeka usenza okuhle? Ngaba unokuqhubeka ubambelele kwiimfundiso zeBhayibhile noko abazali bakho bakufundise kona? Ukuba wenjenjalo uya kuvuyisa uYehova nabazali bakho.
^ isiqe. 3 Ukuba eli nqaku ulifundela abantwana isikhewu senzelwe ukuba unqumame ujolise umbuzo kubo.


text:
INQAKU ELINGUMXHOLO | Izizathu Ezithathu Zokungazibulali
Izinto Zinokutshintsha
“Siyabandezelwa ngandlela zonke, kodwa asixineki ngokokude singabi nakushukuma; siyathingaza, kodwa kungekhona ngokokude singabi nayo kwaphela indlela yokuphuma.”—2 KORINTE 4:8.
Ukuzibulala kuchazwa “njengesicombululo sikanaphakade kwingxaki nje yokwexeshana.” Nokuba sekunzima kangakanani na, iimeko—nkqu nezo zibonakala zingenakulungiseka—zingatshintsha ungacinganga.—Funda ibhokisi ethi “Iimeko Zabo Zatshintsha.”
Nokuba iimeko azide zitshintshe, kuhle ukuzilungisa kancinci kancinci iingxaki zakho. UYesu wathi: “Musani ukuxhalela ingomso, kuba ingomso liya kuba namaxhala alo. Imini nganye inobayo ububi obuyilingeneyo.”—Mateyu 6:34.
Kodwa kuthekani ukuba ingxaki yakho ayinakulungiseka? Ngokomzekelo, masithi unesifo esinganyangekiyo; ushiywe liqabane lomtshato okanye waswelekelwa ngumntu omthandayo.
Kwiimeko ezinjalo, ikho into onokuyitshintsha: unokutshintsha indlela oyijonga ngayo ingxaki okuyo. Ukuba uyakwamkela oko ungenakukutshintsha, utsho ukwazi ukuzibona ngeny’ indlela izinto. (IMizekeliso 15:15) Uya kukwazi ukuzinyamezela iingxaki onazo kunokuba uzame ukuziphelisa ngokuzibulala. Ngaloo ndlela, awusayi koyiswa ziingxaki, kodwa ziya koyiswa nguwe.—Yobhi 2:10.
KHUMBULA OKU: Awunakukwazi ukwenza umtsi omnye ukuya kutsho encotsheni yentaba; kodwa ukuba uyithela chu uza kude uyiqabele. Ngoko ke yenza okufanayo nakwiingxaki zakho, enoba zibonakala zingumnqantsa njengentaba.
OKO UNOKUKWENZA NAMHLANJE: Thetha nomntu othile ngengxaki yakho—mhlawumbi umhlobo okanye ilungu lentsapho. Loo mntu usenokukunceda.—IMizekeliso 11:14.


text:
INDLELA YOKUPHILA YAMAKRISTU
Luhambise Kakuhle Uncwadi LweBhayibhile
UYesu wafundisa ukuba: “Namkele ngesisa, yiphani ngesisa.” (Mat 10:8) Siyawathobela la mazwi ngokungabahlawulisi abantu ngeeBhayibhile okanye uncwadi olusekelwe eBhayibhileni esibanika lona. (2Ko 2:17) Sekunjalo, olu ncwadi lunenyaniso exabisekileyo esuka kwiLizwi likaThixo. Kufuna umgudu ibe kuziindleko ukuluprinta nokuluthumela emabandleni asehlabathini lonke olu ncwadi. Ngenxa yoko, sifanele sithathe kuphela olo siza kulusebenzisa.
Sebenzisa ingqiqo xa unika abantu uncwadi kwanaxa ushumayela esidlangalaleni. (Mat 7:6) Kunokuba unike nje kwamntu udlulayo, zama ukuncokola ukuze ubone enoba unomdla na. Ngaba unokuphendula ngoewe okungenani kumbuzo omnye okwibhokisi ehamba neli nqaku? Ukuba awukwazi ukumbona umntu unomdla, kungcono umnike iphecana. Kakade ke, ukuba umntu ucela imagazini okanye naluphi na olunye uncwadi, siyamnika.—IMi 3:27, 28.


text:
Kuthekani Ukuba Ndiyakuthanda Ukubukela Iphonografi?
Into onokuyenza
Yazi ukuba yintoni kanye kanye iphonografi. Iphonografi yindlela nje yokuzama ukuthob’ isidima sendalo kaThixo efanele ihlonelwe. Ukuyiqonda ngale ndlela iphonografi kuya kukwenza ‘
uthiye okubi.’—INdumiso 97:10.
Cinga ngemiphumo. Iphonografi iyasithob’ isidima sabo bayenzayo nabayibukelayo. Ngenxa yoko, iBhayibhile ithi: “
Onobuqili ubona intlekele azifihle.”—IMizekeliso 22:3.
Zimisele ukwenza okuthile. Indoda enokholo uYobhi yathi: “
Ndazimisela ukuba kungaze kubekho ntombi ndiyincwasayo.” (Yobhi 31:1, Today’s English Version) Nazi izinto ‘onokuzimisela’ ukuzenza:
Andisoze ndivule i-Internet xa ndindodwa endlwini.
Ndiya kuyivala ngoko nangoko imifanekiso enokuthi gqi okanye i-site yemifanekiso engamanyala.
Ndiza kuthetha nomhlobo oqolileyo xa ndibuyele kwikakade.
Yithandazele. Umdumisi wathandaza kuYehova uThixo esithi: “
Dlulisa amehlo am angaboni oko kungento yanto.” (INdumiso 119:37) UThixo ufuna ukuba uphumelele ekwenzeni oku, yaye ukuba uyathandaza uya kukunika amandla okwenza okuhle!—Filipi 4:13.
Thetha nomnye umntu. Kubalulekile ukuthetha nomntu onokuzityand’ igila kuye ukuze wahlukane nalo mkhwa.—IMizekeliso 17:17.
Ungaze ukulibale oku: Ngalo lonke ixesha uphepha ukubukela iphonografi, woyisa umlo onzima. Xelela uYehova uThixo ukuba woyisile, uze ubulele amandla akunike wona. Xa ungayibukeli iphonografi, uvuyisa intliziyo yakhe!—IMizekeliso 27:11.
Funda Okungakumbi
Imibuzo Yabantu Abaselula, Umqulu 1
Utywala neziyobisi, ukuziphatha kakubi ngokwesini, ukuthandana nokuthembisana ngaphambi komtshato zezinye zezinto ethetha ngazo le ncwadi.


text:
IZINTO EZINOKWENZIWA NGABANTWANA XA KUFUNDWA
IZINTO EZINOKWENZIWA XA KUFUNDISWA ABANTWANA
Ngubani Owathetha La Mazwi? (Eksodus 3-12)
Zikhuphelele oku, ufunde iivesi ezine ezithathwe eBhayibhileni uze ukhangele abantu abathetha la mazwi.
OKUNGAKUMBI
Ngubani Oza Kumkhuthaza?
Lo mdlalo unceda abantwana abaphakathi kweminyaka eyi-8 neyi-12 bacebe indlela abanokumkhuthaza ngayo omnye umntu.
Cula Ingoma Ethetha Ngokuba Nesibindi
Funda ingoma ethetha ngokuba nesibindi uze uyicule nentsapho yakowenu.
Umoya Oyingcwele Uvelisa Isiqhamo
Lo mdlalo uza kunceda abantwana abaphakathi kweminyaka eyi-8 neyi-12 bafunde ngeempawu zesiqhamo somoya.


text:
Chapter 1
1 Amazwi kaYeremiya unyana kaHilekiya, wakubabingeleli baseAnatoti ezweni lakwaBhenjamin:
2 ekwafika kuye ilizwi likaYehova ngemihla kaYosiya unyana ka-Amon, ukumkani wakwaYuda, ngomnyaka weshumi elinesithathu wobukumkani bakhe;
3 nangemihla kaYoyakim unyana kaYosiya, ukumkani wakwaYuda, kwada kwaba sekupheleni komnyaka weshumi elinamnye kaZedekiya unyana kaYosiya, ukumkani wakwaYuda, kwada kwaba sekufudusweni kweYerusalem ngenyanga yesihlanu.
4 Kwafika ke ilizwi likaYehova kum, lisithi,
5 Ndingekakubumbi esizalweni, bendikwazi; ungekaphumi embilinini, ndakungcwalisa, ndakumisa waba ngumprofeti weentlanga.
6 Ndathi mna, Kwowu, Nkosi Yehova, yabona, andikwazi ukuthetha, ngokuba ndingumntwana.
7 Wathi uYehova kum, Musa ukuthi, Ndingumntwana: ke uya kuya kubo bonke endikuthuma kubo; konke endikuwisela umthetho ngako, uze ukuthethe.
8 Uze ungaboyiki, ngokuba ndinawe ukuba ndikuhlangule; utsho uYehova.
9 Wasolula uYehova isandla sakhe, wachukumisa umlomo wam; wathi ke uYehova kum, Yabona, ndibeke amazwi am emlonyeni wakho.
10 Khangela, ndikwenza namhla umveleli weentlanga nezikumkani, ukuba unyothule, udilize, utshabalalise, ugungxule; ukuba wakhe, utyale.
11 Kwafika ilizwi likaYehova kum lisithi, Yintoni na le uyibonayo, Yeremiya? Ndathi, Ndibona intonga yomthi womamangile.
12 Wathi uYehova kum, Ubone walungisa; ngokuba ndiya kuliphaphela ilizwi lam ukuba ndilenze.
13 Kwafika ilizwi likaYehova kum ngokwesibini, lisithi, Yintoni na le uyibonayo? Ndathi, Ndibona imbiza ebaselweyo, ubuso bayo bubheke neno, isentla.
14 Wathi ke uYehova kum, Entla kuya kuphuma ububi, bube phezu kwabemi bonke belizwe.
15 Ngokuba, yabona, ndiya kubiza yonke imizalwane yezikumkani zasentla, utsho uYehova; ziya kuza ke, zimise iseso itrone yaso ekungeneni kwamasango eYerusalem, nasezindongeni zayo zonke ngeenxa zonke, nasemizini yonke yakwaYuda.
16 Ndiya kuthetha elokubagweba kwam ngenxa yobubi babo bonke, kuba bendishiyile, baqhumisela thixweni bambi, baqubuda emisebenzini yezandla zabo.
17 Ke wena, bhinqa amanqe akho, usuk’ ume, uthethe kubo konke endikuwisela umthetho ngako. Musa ukuqhiphuka umbilini ngabo, hleze mna ndikuqhiphule umbilini ngabo.
18 Uyabona ke, mna ndikwenza namhla umzi onqatyisiweyo, intsika yesinyithi, udonga lobhedu kulo lonke ilizwe, lokumkani bakwaYuda, nakubathetheli balo, kubabingeleli balo, nakubantu belizwe.
19 Baya kulwa nawe, bangabi nakukweyisa, ngokuba ndinawe ukuba ndikuhlangule; utsho uYehova.


text:
Ziziphi Iindlela Asithanda Ngazo UYehova?
“Hayi ubukhulu bothando lukaBawo kuthi!”—1 YOHANE 3:1.
IINGOMA: 91, 13
1. Yintoni umpostile uYohane awasikhuthaza ukuba sicinge ngayo, yaye ngoba?
UMPOSTILE uYohane wasikhuthaza ukuba sicinge nzulu ngendlela uYehova asithanda ngayo. Kweyoku-1 kaYohane 3:1, sifunda oku: “Hayi ubukhulu bothando lukaBawo kuthi!” Xa sicamngca ngendlela asithanda ngayo uYehova, nendlela asibonisa ngayo ukuba uyasithanda, sitsho sisondelelane naye size simthande nangakumbi.
2. Kutheni kunzima kwabanye ukuqonda ukuba uThixo uyabathanda?
2 Okulusizi kukuba, abanye abaqondi ukuba uThixo uyabathanda. Bacinga ukuba uThixo akabakhathalelanga abantu. Basenokukholelwa ukuba uThixo ngumntu nje owenza imithetho aze abohlwaye abo bangamthobeliyo. Ngenxa yeemfundiso zobuxoki, abanye bade bacinge ukuba uThixo ukhohlakele kwaye abanakukwazi ukumthanda. Abanye bavakalelwa kukuba uThixo uthanda bonke abantu kungakhathaliseki ukuba benza ntoni. Kodwa ukufunda kwakho iBhayibhile kukuncedile wayazi inyaniso ngoYehova. Uyazi ukuba uthando lolona phawu agqwese ngalo yaye wanikela ngoNyana wakhe ukuba abe yintlawulelo ngenxa yakho. (Yohane 3:16; 1 Yohane 4:8) Ngoxa kunjalo, izinto ezikwehleleyo ebomini zingenza kungabi lula ukuqonda indlela uYehova akuthanda ngayo.
3. Yintoni enokusinceda siqonde indlela uYehova asithanda ngayo?
3 Ukuze siqonde indlela uYehova asithanda ngayo, kufuneka siqale siqonde ukuba ungumdali wethu. Nguye owasinika ubomi. (Funda iNdumiso 100:3-5.) Kungenxa yoko le nto iBhayibhile isithi umntu wokuqala ‘ngunyana kaThixo.’ (Luka 3:38) UYesu wasifundisa ukuba sithi xa sibiza uYehova, “Bawo wethu osemazulwini.” (Mateyu 6:9) Ngoko uYehova nguBawo wethu, kwaye usithanda ngendlela ubawo olungileyo abathanda ngayo abantwana bakhe.
4. (a) UnguBawo onjani uYehova? (b) Yintoni esiza kuthetha ngayo kweli nqaku nakwelilandelayo?
4 Kunzima kwabanye ukucinga ngomntu ongutata njengomntu onothando. Basenokuba neenkumbulo ezibuhlungu zobuntwana ngenxa yendlela ootata babo ababebaphatha kakubi ngayo besakhula. UYehova akanakuze abaphathe ngolo hlobo abantwana bakhe. Akakho uBawo onjengaye. (INdumiso 27:10) Usithanda kakhulu kwaye usinyamekela ngeendlela ezininzi. Okukhona siziva sithandwa nguYehova kokukhona siya kumthanda. (Yakobi 4:8) Kweli nqaku, siza kuthetha ngeendlela ezine uYehova asibonisa ngazo ukuba uyasithanda. Kwelilandelayo, siza kubona iindlela ezine esinokubonisa ngazo ukuba siyamthanda.
UYEHOVA UNOTHANDO NOBUBELE
5. Yintoni uThixo ayinika bonke abantu?
5 Xa umpostile uPawulos wayeseAthene, eGrisi, waqaphela ukuba kwakukho izithixo ezininzi nokuba abantu babekholelwa ukuba oothixo babo babebanika ubomi. Ngoko wabaxelela ngoThixo “owenza ihlabathi nazo zonke izinto ezikulo.” Wathi uThixo “ubanika bonke abantu ubomi nempefumlo nezinto zonke” yaye “ngaye sinobomi siyashukuma yaye sikho.” (IZenzo 17:24, 25, 28) UYehova usinika yonke into esiyidingayo ukuze siphile size sonwabele ubomi. Cinga ngezinto asinike zona kuba esithanda.
6. Usinike ikhaya elinjani uYehova? (Jonga umfanekiso osekuqaleni.)
6 Ngokomzekelo, uYehova wasilungiselela ikhaya elihle. (INdumiso 115:15, 16) Kuzo zonke iiplanethi awazidalayo, umhlaba ngowona ubonakala ukhethekile. Oososayensi baye bafumanisa iiplanethi ezininzi, kodwa akukho nanye enazo zonke izinto abantu abazidingayo ukuze baphile. UYehova akazange asinike nje kuphela yonke into esiyidingayo ukuze siphile, kodwa wadala nomhlaba omhle, ekumnandi ukuphila kuwo nokhuselekileyo, apho sinokunandipha ubomi. (Isaya 45:18) Xa sicinga ngekhaya uBawo wethu, uYehova, asinike lona, siye sibone ukuba usithanda nyhani.—Funda uYobhi 38:4, 7; neNdumiso 8:3-5.
7. Indlela uYehova awasidala ngayo ibonisa njani ukuba uyasithanda?
7 Enye indlela uYehova asibonise ngayo uthando, kukuba wasidala sakwazi ukumxelisa. (Genesis 1:27) Loo nto ithetha ukuba siyayibona indlela asithanda ngayo size nathi sibonise ukuba siyamthanda. Uyazi ukuba oku kusenza sonwabe ngokwenene. Kaloku, abantwana bonwaba kakhulu xa beziva bethandwa ngabazali babo. Ukhumbule, uYesu wasifundisa ukuba siya konwaba xa sisondelelene noBawo wethu uYehova. (Mateyu 5:3) Usinika ‘zonke izinto ukuze sizinandiphe.’ Izicacele into yokuba unobubele yaye usithanda kakhulu.—1 Timoti 6:17; INdumiso 145:16.
UYEHOVA USIFUNDISA INYANISO
8. Kutheni sifuna uYehova asifundise?
8 Ootata bayabathanda abantwana babo yaye abafuni balahlekiswe okanye bakhohliswe. Kodwa abazali abaninzi abayamkeli imilinganiselo yeBhayibhile yokulungileyo nokubi. Ngenxa yoko, abakwazi kuqeqesha abantwana, nto leyo eyenza bangonwabi baze badideke. (IMizekeliso 14:12) Kodwa yena uYehova unika abantwana bakhe olona qeqesho kuba ‘unguThixo wenyaniso.’ (INdumiso 31:5) Uyavuyiswa kukusifundisa inyaniso ngaye. Usifundisa nendlela yokumnqula, yaye usibonisa eyona ndlela ibhetele yokuphila. (Funda iNdumiso 43:3.) Ngoko yintoni uYehova asifundise yona ebonisa indlela asithanda ngayo?
9, 10. (a) Kutheni uYehova esixelela ngaye? (b) Usifundisa ntoni ngenjongo anayo ngathi?
9 Okokuqala nje, uYehova uyasixelela ngaye. Ufuna simazi. (Yakobi 4:8) Ngoko usixelela igama lakhe. IBhayibhile ide ithethe ngeli gama ngaphezu kwalo naliphi na elinye. UYehova usixelela nangohlobo loMntu alulo. Xa sijonga izinto azidalileyo, sifunda ukuba unamandla yaye unobulumko. (Roma 1:20) Xa sifunda iBhayibhile, siye sazi ukuba akasidlel’ indlala yaye usithanda kakhulu. Njengoko sibona ubuntu obuhle bukaYehova, siye sisondelelane naye.
Njengoko sibona ubuntu obuhle bukaYehova, siye sisondelelane naye
10 UYehova usifundisa nangenjongo yakhe. Usixelela ukuba siyinxalenye yentsapho yakhe. Usicacisela nokuba yintoni elindelekileyo kuthi ukuze sisebenze ngomanyano nangoxolo nabantu abayinxalenye yentsapho yakhe. IBhayibhile itsho ngokucacileyo ukuba uThixo akazange asidale sanelungelo lokuzenzela izigqibo ngokulungileyo nokubi. (Yeremiya 10:23) UYehova uyayazi eyona nto isilungeleyo. Kuxa sisamkela ulwalathiso lwakhe yaye simthobela kuphela apho sinokuphila ngoxolo size sonwabe. UYehova uye wasixelela le nyaniso ebalulekileyo kuba esithanda.
11. UBawo wethu osithandayo usixelele ntoni ngekamva?
11 Utata onothando uyazixhalabisa ngekamva labantwana bakhe. Ufuna babe nobomi obanelisayo. Okulusizi kukuba, abantu abaninzi namhlanje bazixhalabisa ngekamva, ibe bachitha ubomi babo besebenzela izinto ezingenakuhlala zihleli. (INdumiso 90:10) Simbulela gqitha uBawo wethu uYehova kuba engasifundisanga kuphela indlela eyanelisayo yokuphila kodwa esithembise nekamva eliqaqambileyo!
UYEHOVA UYABAKHOKELA AZE ABAQEQESHE ABANTWANA BAKHE
12. UYehova wazama njani ukunceda uKayin noBharuki?
12 Xa uYehova wabona ukuba uKayin wayesengozini yokwenza okubi, wazama ukumnceda ngokumbuza: “Kutheni uvutha ngumsindo nje yaye kutheni ukhangeleka uthe khunubembe? Ukuba uyaguquka wenze okulungileyo, akusayi kuphakanyiswa yini na?” (Genesis 4:6, 7) UKayin wala ukuncedwa nguYehova, ngenxa yoko wajamelana nemiphumo ebuhlungu. (Genesis 4:11-13) Ngesinye isihlandlo, uYehova waphawula ukuba uBharuki ucinga ngendlela engafanelekanga eyayimenza azive ediniwe kwaye edimazekile. Ngoko uYehova wamxelela uBharuki ukuba indlela awayecinga ngayo yayiphosakele nokuba wayefanele atshintshe. UBharuki wasiphulaphula isiluleko esivela kuYehova, ibe oko kwasindisa ubomi bakhe.—Yeremiya 45:2-5.
13. Zabanceda njani iimvavanyo abakhonzi abathembekileyo bakaYehova?
13 UYehova uyasikhokela kwaye uyasiqeqesha kuba esithanda. Akapheleli nje ekusilungiseni xa kuyimfuneko, kodwa uyasifundisa. (Hebhere 12:6) EBhayibhileni, sifunda ngabakhonzi abathembekileyo abaqeqeshwa nguYehova baba ngabantu ababhetele. Ngokomzekelo, uYosefu, uMoses kunye noDavide batyhubela kumaxesha anzima. Ebudeni beemvavanyo zabo, uYehova wayekunye nabo. Kwaye izinto abazifundayo xa babejamelene nobo bunzima zabanceda xa uYehova wabanika imisebenzi engakumbi. Njengoko sifunda eBhayibhileni indlela uYehova abaxhasa nabaqeqesha ngayo abantu bakhe, siye sibone ukuba uYehova usithanda nyhani.—Funda iMizekeliso 3:11, 12.
14. UYehova usibonisa njani ukuba uyasithanda xa sisenza iimpazamo?
14 Naxa sisenza iimpazamo, uYehova uhlala esibonisa uthando. Ukuba siyamvumela ukuba asiqeqeshe size siguquke, uya kusixolela “ngokukhulu.” (Isaya 55:7) Kuthetha ukuthini oku? Amazwi kaDavide athetha ngokuxolela kukaYehova asibonisa indlela anenceba ngayo uBawo wethu. Athi: “Yena oxolela sonke isiphoso sakho, ophilisa zonke izifo zakho, ohlangula ubomi bakho emhadini, okuthwesa ububele bothando neenceba. Njengokuba kude kwempumalanga entshonalanga, kunjalo ukukukhwelelisa kwakhe kude nathi ukunxaxha kwethu.” (INdumiso 103:3, 4, 12) UYehova uyasiqeqesha aze asikhokele ngeendlela ezahlukahlukeneyo. Ngaba uyakhawuleza ukwenza utshintsho? Hlala ukhumbula ukuba uYehova usiqeqesha kuba esithanda.—INdumiso 30:5.
UYEHOVA UYASIKHUSELA
15. Yiyiphi enye indlela uYehova asibonisa ngayo ukuba uyasithanda?
15 Utata onothando uyayikhusela intsapho yakhe engozini. Yiloo nto kanye uBawo wethu, uYehova asenzela yona. Umdumisi uthi ngoYehova: “Uyayilinda imiphefumlo yabanyanisekileyo bakhe; uyabahlangula esandleni sabangendawo.” (INdumiso 97:10) Inje le nto: Njengokuba ungaphozisi maseko ekukhuseleni amehlo akho kuba exabisekile kuwe, noYehova uyakhawuleza ukukhusela abantu bakhe kuba baxabisekile emehlweni akhe.—Funda uZekariya 2:8.
UYehova uyakhawuleza ukukhusela abantu bakhe kuba baxabisekile emehlweni akhe
16, 17. Yiyiphi indlela uYehova aye wabakhusela ngayo abantu bakhe mandulo nakule mihla yethu?
16 Enye indlela uYehova aye wabakhusela ngayo abantu bakhe mandulo nakule mihla yethu, kukusebenzisa iingelosi zakhe. (INdumiso 91:11) Ingelosi enye yabulala amajoni ama-Asiriya ayi-185 000 ngobusuku obunye yaza yasindisa abantu bakaThixo. (2 Kumkani 19:35) Ngenkulungwane yokuqala, iingelosi zahlangula uPetros, uPawulos nabanye ababesentolongweni. (IZenzo 5:18-20; 12:6-11) Kutshanje, kuye kwaqhambuka imfazwe emasikizi kwelinye ilizwe laseAfrika. Imilo, ubusela, ukudlwengula nokubulala ziye zabangela iingxwabangxwaba kweli lizwe. Nangona kungakhange kufe namnye kubazalwana, abaninzi baye baphulukana nazo zonke izinto abebenazo. Kodwa baye bazibonela uthando lukaYehova, besazi ukuba uyabanyamekela. Nakuba beye behlelwa zezo zinto zibuhlungu, bebonwabile. Xa ummeli wentlangano eye wabatyelela abo bazalwana ebabuza ukuba baqhuba njani, baphendule bathi, “Ngenxa kaYehova, asikhali nganto!”
17 Kakade ke, abanye abakhonzi bakaYehova, njengomfundi uStefano nabanye abafana naye, baye bafa ngenxa yokuthembeka kwabo. UYehova akasoloko eyinqanda loo nto. Kodwa uyabakhusela abantu bakhe njengeqela ngokubalumkisa ngeendlela uSathana azama ukubaqhatha ngazo. (Efese 6:10-12) Ezi zilumkiso sizifumana eBhayibhileni nakwiimpapasho ezisuka kwintlangano kaYehova. Ngokomzekelo, sifunda ngeengozi zeintanethi, ukuthanda imali, iimuvi, iincwadi nemidlalo engcolileyo nenogonyamelo. Kucacile ukuba uYehova uyasithanda kwaye ufuna ukusikhusela.
ILUNGELO ELIKHULU
18. Uziva njani kuba uYehova ekuthanda?
18 Xa uMoses wacinga ngeminyaka awayekhonza uYehova ngayo, wayeqinisekile ukuba uYehova uyamthanda. Wathi: “Sanelise kusasa ngobubele bakho bothando, ukuze sibe nokumemelela ngovuyo size sibe nemihlali ebudeni bayo yonke imihla yethu.” (INdumiso 90:14) Yintsikelelo ukwazi nokubona ukuba uYehova uyasithanda. Lilungelo elikhulu ukuthandwa nguYehova! Sivakalelwa njengompostile uYohane, owathi: “Hayi ubukhulu bothando lukaBawo kuthi!”—1 Yohane 3:1.


text:
UKUNCEDA IINTSAPHO | ABAZALI
Indlela Yokuthi “Hayi”
INGXAKI
Umntwana wakho akamfuni kwaphela uhayi. Qho usithi hayi uye aqhashambule. Akakuva tu xa umnqanda ibe ekugqibeleni uyamyeka. Uzibona sowusithi ewe kuba udikwe kukuthi hayi.
Unokukwazi kanti ukuma kuhayi wakho. Kodwa ke makhe siqale sithethe ngohayi.
OKO UMELE UKWAZI
Uhayi akayonkohlakalo. Abanye abazali basenokungavumelani noku, mhlawumbi besithi umele umcenge umntwana wakho, umcacisele uzame ukuba nivumelane. Mhlawumbi abathi hayi kuba besoyika ukuba abantwana baqumbe.
Kakade ke, ekuqaleni umntwana usenokudana xa kusithiwa kuye “hayi.” Sekunjalo, uhayi umfundisa imfihlelo yobomi yokuba apha emhlabeni zikho izinto ekuza kuthiwa hayi kuzo. Kodwa kwelinye icala xa mzali ungamsebenzisi uhayi, wenza umntwana wakho akudele, aqhayise ngokukhwina qho efuna into. Ekuhambeni kwexesha, ukumfekethisa kwakho umntwana kunokumenza akuqumbele. Ngapha koko, umntwana unokumhlonela njani umzali onguvuma-zonke?
Uhayi unokumnceda umntwana wakho xa ekhula. Umnceda akwazi ukuzibamba. Umntwana okwaziyo ukukwenza oko, akasoze afane akhukhuliseke xa abanye bemntyontyela ukuba asebenzise iziyobisi okanye abelane ngesondo ngaphambi komtshato.
Ukuthi hayi kwakho kuya kumnceda umntwana wakho xa sele ekhula. UGqr. David Walsh uthi: “Inyaniso kukuba thina [bantu badala] asisoloko sifumana oko sikufunayo. Ngoko asibancedi nganto abantwana bethu xa sibafekethisa ngokungathi yonke into abayifunayo baya kuyifumana.” *
OKO UNOKUKWENZA
Zimisele kwinto oyifunayo. Ufuna umntwana wakho abe ngumntu omdala ophumelelayo nozinzileyo ngokweemvakalelo. Kodwa ukuba umnika yonke into ayifunayo, awunakukwazi ukukuphumeza oko. IBhayibhile ithi, ukuba umntu ‘uyatefiswa kwasebutsheni, kamva ekuphileni kwakhe uya kuba ngongenambulelo.’ (IMizekeliso 29:21) Ngoko ke, uhayi yindlela entle yokuqeqesha. Uqeqesho olunjalo luya kumnceda umntwana wakho, soze lumbulale.—Umgaqo weBhayibhile: IMizekeliso 19:18.
Qiniseka xa usithi hayi. Umntwana wakho akayontanga yakho. Ngoko akukho mfuneko yokuba nixoxe ngohayi ngokungathi uthandisa yena. Kakade ke, njengokuba abantwana bekhula kuza kufuneka ‘amandla abo okuqonda aqeqeshwe ukuze bakwazi ukwahlula okulungileyo nokubi.’ (Hebhere 5:14) Ngoko akuyonto ingalunganga ukuhlala phantsi nomntwana wakho nibekane ezingqondweni. Sekunjalo, lumkela ukuzibona sowuxoxisana nomntwana ngesizathu sokuba uthe hayi, kuba xa uxoxa naye, uya kuba ngathi awuqinisekanga ngaloo hayi wakho.—Umgaqo weBhayibhile: Efese 6:1.
Yima kuhayi wakho. Umntwana usenokuzama amaqhinga, alile okanye akucenge. Ukuba oko kwenzeka nisekhaya, unokwenzani? Incwadi ethi Loving Without Spoiling ithi, “Mshiye umntwana. Mxelele uthi, ‘Ungalila wonele, kodwa mna andifuni kuyiva loo nto. Hamba uye egumbini lakho. Ungalila kangangoko ufuna ude uyeke.’” Ekuqaleni kusenokuba nzima ukukwenza oko, nomntwana angakwamkeli lula. Kodwa inkani yakhe inokwehla xa ebona ukuba ubungadlali xa ubusithi hayi.—Umgaqo weBhayibhile: Yakobi 5:12.
Sukuthi hayi nje kuba ungumzali
Yiba nengqiqo. Sukuthi hayi nje kuba ungumzali. Kunoko, ukuba ‘nengqiqo kwakho makwazeke.’ (Filipi 4:5) Akho amaxesha apho unokuthi ewe emntwaneni xa le nto ayicelayo ivakala yaye nawe ungaqhathwa kukukhwina kwakhe. Umgaqo weBhayibhile: Kolose 3:21.
^ isiqe. 10 Incwadi ethi No: Why Kids—of All Ages—Need to Hear It and Ways Parents Can Say It.
Funda Okungakumbi
Oko Unokukwenza Xa Umntwana Wakho Enomsindo
Yintoni onokuyenza xa umntwana wakho enomsindo? IBhayibhile inokukunceda kule ngxaki.
Ukukhulisa Abantwana Abangacingeli Iziqu Zabo Kuphela Kweli Hlabathi Linabantu Abazicingelayo
Khawufunde ngezi ndlela zintathu onokunceda ngazo abantwana bakho bakuphephe ukucingela iziqu zabo kuphela.
Ukufundisa Abantwana Ukuba Bathobele
Ngaba wena nomntwana wakho nisoloko nisedabini, kwaye kubonakala ngathi nguye osoloko ephumelela? Amacebiso amahlanu anokuba luncedo.


text:
IMBONISELO (YOKUFUNDISA) APRILI 2016
Le Mboniselo inamanqaku aza kufundwa ngoMeyi 30 ukuya kuJuni 26, 2016.
Ukuthembeka Kuyamkholisa UThixo
Ziziphi izifundo azifundayo amaKristu kwingxelo eseBhayibhileni kaYifeta nentombi yakhe?
“Unyamezelo Lwenu Malupheleliswe”
Yintoni ebandakanyekileyo xa ujamelene nezilingo? Yiyiphi imizekelo yonyamezelo ebalaseleyo enokukomeleza?
Kutheni Simele Sihlanganisane Ukuze Sinqule?
Ubukho bakho buyakuchaphazela, buyabachaphazela abanye, yaye buyamchaphazela noYehova. Ngaba uyakuqonda ukuba kwenzeka njani oku?
Ukungathathi Cala Kwihlabathi Elahluleleneyo
Iindlela ezine ezinokukunceda umelane nezilingo ezivavanya isazela sakho.
Oonongendi Bafunda Inyaniso
Yintoni eyabenza bashiya ikhaya loonongendi nonqulo lobuKatolika?
Ngaba Kuwe Intsimi Injengombethe?
Unokushumayela njani ngendlela ethambileyo nehlaziyayo?


text:
IMBONISELO (YOKUFUNDISA) OKTOBHA 2016
Le Mboniselo inamanqaku aza kufundwa ukususela ngoNovemba 28 ukuya ngoDisemba 25, 2016.
Ndizamile Ukulandela Imizekelo Emihle
Abanye abantu banokuzibekela baze balufikelele usukelo lwabo ngenxa yokukhuthazwa ngamaKristu aqolileyo. UThomas McLain ubalisa ngendlela imizekelo emihle awayimiselwa ngabanye eyamnceda ngayo kubuvulindlela nakumsebenzi wokuba ngumthunywa wevangeli.
Yibani Nobubele Kubantu Basemzini
UThixo ubajonga njani abantu basemzini? Unokubenza bazive besekhaya njani abo bavela kwamanye amazwe abakwibandla lakho?
Buqinise Ubuhlobo Bakho NoYehova Ngoxa Ukhonza Kwintsimi Yolunye Ulwimi
Eyona nto imele ize kuqala kumaKristu kukukhusela ubuhlobo bawo nobeentsapho zawo kunye noYehova. Kodwa ke, ukuba usebenza kwintsimi yolunye ulwimi unezinye iinzima omele ujamelane nazo.
Ngaba ‘Uyabulondoloza Ubulumko Bobuqili’?
Yintoni umahluko phakathi kokusebenzisa ubulumko nokuba nolwazi nokuqonda? Ukwazi umahluko kungakunceda kakhulu.
Qinisa Ukholo Lwakho Kwizinto Onethemba Lazo
Imizekelo yokholo emihle yamandulo neyale mihla ingasikhuthaza. Unokwenza ntoni ukuze ukholo lwakho luhlale luqinileyo?
Bonisa Ukuba Unokholo Kwizithembiso ZikaYehova
Luyintoni kanye kanye ukholo? Owona mbuzo ubalulekileyo ngulo, unokulubonisa njani?
Ngaba Ubusazi?
KwaYuda, amaRoma azinika inkululeko engakanani iinkokeli zamaYuda ngenkulungwane yokuqala? Mandulo, ngaba nyhani umntu wayekwazi ukuhlwayela ukhula kwintsimi yomnye umntu?


text:
Ngaba Ubusazi?
Mandulo, kwakufuzisela ntoni ukukrazula kukabani izambatho zakhe?
IZIBHALO zithetha ngeziganeko eziliqela apho abantu bakrazula izambatho zabo. Abany’ abantu namhlanje basenokungasiqondi esi senzo, kodwa yayiyindlela amaYuda awayebonakalisa ngayo ukuphazamiseka, ukuba sentlungwini, ukuhlazeka, umsindo okanye ukuzila.
Ngokomzekelo, xa wafumanisa ukuba icebo lokusindisa uYosefu umninawa wakhe lipatyalakile, uRubhen “wazikrazula izambatho zakhe.” Uyise uYakobi “wazikrazula iingubo zakhe” ecinga ukuba uYosefu uqwengwe sisilwanyana sasendle. (Gen. 37:18-35) Akuva ukuba bonke abantwana bakhe babulewe, uYobhi “wasikrazula isambatho sakhe.” (Yobhi 1:18-20) Omnye umthunywa waya kuMbingeleli omkhulu uEli ‘izambatho zakhe zikrazukile’ eye kumazisa ukuba amaSirayeli oyisiwe edabini, oonyana bakhe ababini babulewe, nokuba ityeya yomnqophiso ithinjiwe. (1 Sam. 4:12-17) Xa uYosiya weva amazwi oMthetho waza waziqonda iimpazamo zabantu bakhe, “wazikrazula izambatho zakhe.”—2 Kum. 22:8-13.
Ngoxa kwakuxoxwa ityala likaYesu, uMbingeleli Omkhulu uKayafa “wakrazula izambatho zakhe zangaphezulu” akuva oko wayesithi kukunyelisa ephazama. (Mat. 26:59-66) Ngokwesiko loorabhi nabani na ove igama likaThixo linyeliswa wayenyanzelekile ukuba akrazule izambatho zakhe. Enye ingcamango yoorabhi eyavela emva kokutshatyalaliswa kwetempile yaseYerusalem yayisithi “nabani na ova igama likaThixo linyeliswa kule mihla akunyanzelekanga ukuba akrazule izambatho zakhe, kungenjalo uya kuphelelwa zizambatho.”
Kakade ke, ukukrazula komntu isambatho sakhe kwakungathethi nto kuThixo, ngaphandle kokuba loo mntu ubuhlungu nyhani. Yiloo nto uYehova waxelela abantu bakhe ukuba ‘bakrazule iintliziyo zabo, kungekhona izambatho zabo, baze babuyele kuye.’—Yow. 2:13.


text:
Ithini IBhayibhile Ngokuthandana Kwabantu Besini Esinye?
Impendulo esuka eBhayibhileni
UThixo wadala indoda nebhinqa ukuba babe neentlobano zesini emtshatweni kuphela. (Genesis 1:27, 28; Levitikus 18:22; IMizekeliso 5:18, 19) IBhayibhile iyazigweba iintlobano zesini zabantu abangatshatanga, enoba ngabesini esinye okanye yindoda nebhinqa. (1 Korinte 6:18) Oku kuquka iintlobano zesini ezenziwa emlonyeni, ezimpundu okanye ukuphathaphatha ilungu lesini lomnye umntu.
Nangona iBhayibhile ikugweba ukuthandana kwabantu besini esifanayo, ayikhuthazi ukuba sibacaphukele. Kunoko amaKristu amele “ahlonele wonke umntu.”
Ngaba umntu unokuzalwa etsaleleke kubantu besini sakhe?
IBhayibhile ayithethi ngokungqalileyo ngendlela le minqweno eqala ngayo, kodwa iyavuma ukuba sonke sizalwa sinomnqweno wokwenza izinto ezingafunwayo nguThixo. (Roma 7:21-25) Kunokuba ithethe kakhulu ngeminqweno yokuthandana nomntu wesini esifanayo, iBhayibhile iyakugweba oku.
Ukukholisa uThixo, phezu kwayo nje le minqweno.
IBhayibhile ithi: “Sanukulawulwa yimizimba yenu. Bulalani yonke iminqweno yesini engathandekiyo.” (Kolose 3:5, iContemporary English Version) Ukuze sibulale iingcinga ezingalunganga ezikhokelela kwizenzo uThixo angazifuniyo, kufuneka silawule izinto esizicingayo. Ukuba iingqondo zethu sizizalisa ngeengcinga ezilungileyo, singayoyisa iminqweno engathandekiyo. (Filipi 4:8; Yakobi 1:14, 15) Kusenokuba nzima ekuqaleni, kodwa ekuhambeni kwexesha kuqheleke. UThixo usithembisa ukuba uza ‘kuwahlaziya amandla eengqondo zethu.’
Umnqweno wokufuna ukuba neentlobano zesini ukhona nakubantu abaqhelekileyo abangengawo amafanasini, sekunjalo, bazimisele ukuthobela iBhayibhile. Ngokomzekelo, abo bangenalo ithemba lokuba bangaze batshate okanye abatshate namaqabane angakwaziyo ukubanelisa ngokwesini, bakhetha ukuzibamba phezu kwayo nje iminqweno esenokubakho. Bayakwazi ukuhlala bonwabile, kwaye nabo banomnqweno wokuthandana nabantu besini esifana nesabo banako ukonwaba ukuba bafuna ngokwenene ukukholisa uThixo.
Funda Okungakumbi
Indlela Yokuxhathisa Isilingo
Xa uYosefu wayelingelwa ukuziphatha kakubi, yintoni eyabangela ukuba enze okulungileyo?


text:
Bafile Kukoyika Imini Yentshabalalo
NGOKWAHLUKILEYO kwizinto ezingenasihlahla ezikhankanywe kwinqaku elandulelayo ngokuphathelele isiphelo sehlabathi, zikho izinto esimele sicingisise nzulu ngazo. Abaninzi baxhalatyiswa kukwanda ngokugqithiseleyo kwabemi bomhlaba kuba oko kunokuzisa iingxaki zokushokoxeka kwamanzi nokutya. Abanye baxhalabele oko kunokwenzeka xa kusiwa uqoqosho lwehlabathi. Kuthekani ngeentlekele, izifo ezosulelayo okanye imfazwe yenyukliya? Ngaba intshabalalo yehlabathi iza kuziswa zezo zinto?
Makhe sithi gqabagqaba ngeziganeko ekucingelwa ukuba zinokuzisa isiphelo sehlabathi. Asizizo zonke kwezi ziganeko ezinokubulala wonk’ umntu, kodwa zibonakala zinamandla okuyiphelisa nya indlela abaphila ngayo abantu. Nazi ezinye zazo.
Ugqabhuko-dubulo Lweentaba
Ngowe-1991, iMount Pinatubo yasePhilippines yagqabhuka, yaza yabulala abantu abangaphezu kwama-700 ngoxa ishiya abamalunga ne-100 000 bengenamakhaya. Kwanyukela esibhakabhakeni ilifu elikhulu lothuthu laya kutsho kumgama weekhilomitha ezingama-30 laza labuyela emhlabeni, langcwaba isilimo latyoboza nophahla lwezindlu. Olo gqabhuko-dubulo lwasePinatubo nolunye olufana nalo luye lwayitshintsha gqitha imozulu kangangeminyaka eliqela.
Iziganeko zogqabhuko-dubulo olukhulu, ezifana nezo zamandulo, beziya kwenza umonakalo ongenakuthelekiswa nazo naziphina ezakha zabonwa ngabantu. Ngaphandle komonakalo obuya kushiywa seso siganeko, imozulu yehlabathi ibiya konakalisa isilimo, kungabikho kutya, kuze kugqube indlala engathethekiyo.
“Iziganeko zentaba-mlilo zibulala izityalo nezilwanyana ezikude kangangeekhilomitha ukusuka kuloo ndawo yazo; ugqabhuko-dubulo olukhulu lusongela zonke iintlobo zezinto eziphilayo ngokuguqula imozulu ehlabathini lonke.”—“National Geographic.”
Amatye amakhulu asemajukujukwini
Ngenye intsasa ngowe-1908, indoda ethile yayihleli kwiveranda eVanavara, eSiberia, xa yabethwa sisithonga sayiphosa kude kwisitulo eyayihleli kuso. Ngenxa yobushushu obabulapho kwakungathi ihempe eyinxibileyo iyavutha ngumlilo. Elo litye laliwele kumgama weekhilomitha ezingama-60 ukusuka apho. Elo litye lalimalunga neemitha ezingama-35 ububanzi yaye linobunzima obumalunga neekhilogram ezili-100 zezigidi. Emva kokungena kwiatmosfera yomhlaba, eli litye ladubula bubushushu ngenxa yesantya salo. Amandla aphuma kolo dubulo ayelingana neebhombu ezili-1 000 kwezo zasetyenziswa eHiroshima aza atshabalalisa ummandla omalunga nezikwekhilomitha ezingama-2 000 zehlathi laseSiberia. Kakade ke, ilitye elingaphezu kwelo, laliya kwenza umonakalo ongakumbi, likhuphe amadangatye, emva koko ehle amaqondo obushushu emhlabeni, zize ziphele nya izilwanyana nezityalo.
“Ukutyhubela imbali yomhlaba, bekusoloko kukho amatye amakhulu awela emhlabeni evela emajukujukwini. Oku kwakusoloko kusenzeka mandulo, kodwa kuseza kuphinda kwenzeke. Into esingayaziyo kukuba kuza kwenzeka nini.”—UChris Palma, umhlohli ophambili kwizifundo ngeenkwenkwezi kwiYunivesithi yePhondo lasePennsylvania.
Ukutshintsha Kwemozulu
Izazinzulu zikholelwa ukuba ukufudumala komhlaba, imozulu engenazigqibo, ukunyibilika komkhenkce, ukufa kwezityalo eziphila phantsi kwamanzi olwandle nezinye iintlobo ezibalulekileyo, zonke ezo zinto zalatha ekutshintsheni kwemozulu. Nakuba zingqubana izimvo ngalo mba, abaninzi bakholelwa ukuba le ngxaki ibangela kukutshiswa kwamalahle, ioli nezinye iigesi zendalo—ukukhutshelwa kwekharbon diokside egqithiseleyo emoyeni—ziimoto nemizi-mveliso.
Ezinye iingcali zikholelwa ukuba ukukhutshwa komoya ongcolileyo, nto leyo ebangela ukuba ubushushu bungakwazi ukushiya umhlaba kuko okubangela ukufudumala kwawo. Ekubeni imithi ifunxa ikharbon diokside, ukutshatyalaliswa kwamahlathi nako kunegalelo kule ngxaki.
“Izazinzulu ezininzi zikholelwa ukuba, xa ubushushu busanda ngalo mkhamo nokuveliswa kwekharbon diokside kungancitshiswa, oko kuthetha ukufudumala koMhlaba kuze kuyitshintshe ngendlela engazange ibonwe imozulu, amanzi olwandle aphakame aze agubungele imimandla eselunxwemeni ndawo leyo bahlala kuyo abantu abaninzi.”—“A Mind for Tomorrow: Facts, Values, and the Future.”
Ubhubhani Wesifo
Ngenkulungwane ye-14, isifo ekuthiwa yiBlack Death satshayela isithathu sabemi baseYurophu kwiminyaka nje emibini. Phakathi kowe-1918 nowe-1920, uMbathalala wabulala ubuncinane abantu abazizigidi ezingama-50. Into eyanceda ekubeni ezo zifo zingasasazeki kukuba babengekabi baninzi kangaka abantu abahambahambayo. Kodwa ekubeni bebaninzi kangaka abantu abathontelene ezixekweni nabatyhutyha amazwe ngamazwe namhlanje, ezo zifo zingagqiba elimiweyo ngokuphanyaza kweliso.
Isifo esinjalo sinokuzenzekela ngokwemvelo. Kodwa ngoku abantu boyika izifo zangabom zamachiza. Iingcali zala mayeza zithi iqela nje elincinane labantu abanolwazi ngala machiza linokufumana iindlela zokuwenza kwi-Intanethi zize ziwavelise.
Izifo zemvelo zisesisisongelo esikhulu nangoku; kodwa utshaba olucingisisayo olunala machiza–lawo aza [kuxhathisa amayeza]—lungabangela omkhulu wona umbhodamo”—The Bipartisan WMD Terrorism Research Center.
Ukutshabalala Kweentlobo Zezinto Eziphilayo Ezibalulekileyo
Kule minyaka mihlanu idluleyo, abafuyi beenyosi baseUnited States baye baphulukana neenyosi ezingama-30 eepesente nyaka ngamnye ngenxa yokuchithakala kwebubu lazo, ingxaki engaziwayo negqugqise ihlabathi apho onke amabubu eenyosi asuka athi shwaka eshiya izindlu zawo. Iinyosi azisincedi ngobusi nje kuphela. Zisasaza umungu kwizityalo ezibalulekileyo, kuquka iidiliya, iiapile, iimbotyi zesoya, nomqhaphu. Ubomi bethu buxhomekeke ezinyosini.
Enye into esixhomekeke kuyo zizityalo ezincinane eziphila emanzini. Ngaphandle kwazo bezingayi kubakho iintlanzi. Ukuba ibingekho imisundululu, besingayi kuvuna kutya kwaneleyo. Ukutshabalala kwezi zinto zibaluleke kangaka kungabangela ukunqongophala kokutya nendlala kuze kubekho ugonyamelo noqhankqalazo. Ukungcoliswa komoya, ukuxinana kwabantu, ukulinywa ngokugqithiseleyo komhlaba, ukonakaliswa kwendawo yazo nokutshintsha kwemozulu kunokuphumela ekutshabalaleni kweentlobo zezilwanyana, mhlawumbi ngokuphindwe kali-1 000 kunokuba zinjalo iintlekele zemvelo.
“Minyaka le, liba phakathi kwe-18 000 nama-55 000 inani leentlobo zezinto eziphilayo ezitshabalalayo. Unobangela: zizinto ezenziwa ngabantu.”—United Nations Development Program.
Imfazwe Yenyukliya
Isihlandlo nje esinye sokudubula kwenyukliya kunokusitshayela ngokuphanyaza kweso isixeko—ubungqina boko benzeka kabini ngoAgasti 1945. Inyukliya inamandla angenambaliso, iliza layo, umoya, amandla, ubushushu, umlilo nemitha yayo itshayela kwanto ephambi kwayo. Imitha yayo yonakalisa ukutya namanzi. Imfazwe yenyukliya ibiya kunyusela emoyeni iitoni zothuli, kuze oko kuthintele imitha yelanga kutsho kubande emhlabeni. Oko bekuya kusitshabalalisa isilimo nezityalo. Xa kungekho kutya, abantu nezilwanyana bebeya kufa yindlala. Kuthiwa asithoba amazwe anezixhobo zokuhlasela ngenyukliya. Akho namanye amazwe ekucacayo ukuba asazenzela ezawo izixhobo zenyukliya. Abanqolobi babila besoma bezifunela ezabo.
“Izixhobo zenyukliya sesona sisongelo siphambili eluntwini. . . . Zimalunga nama-25 000 izixhobo zenyukliya ezikhoyo ehlabathini . . . Akuntsuku zatywala abanqolobi bazifumanele ezabo.”—Union of Concerned Scientists.


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
8 USawule wayekholiswa kukubulawa kwakhe.+
Ngaloo mhla kwavela intshutshiso+ enkulu nxamnye nebandla elaliseYerusalem; bonke ngaphandle kwabapostile bachithachitheka+ kuyo yonke imimandla yelakwaYuda neSamariya.
2 Kodwa amadoda awoyik’ uThixo amthwala uStefano aya kumngcwaba,+ aza amenzela isijwili esikhulu.+
3 USawule, ngoko, waqhubana ngokuneengcwangu nebandla. Wayengenela izindlu ngezindlu, erhuqela phandle amadoda nabafazi, abanikele entolongweni.+
4 Noko ke, abo babechithachithekile balityhutyha ilizwe bevakalisa iindaba ezilungileyo zelizwi.+
5 UFilipu, yena, wehla waya kwisixeko saseSamariya+ waza waqalisa ukushumayela ngoKRISTU kubo.
6 Ngamxhelo mnye izihlwele zazinikela ingqalelo kwizinto abezitsho uFilipu ngoxa zaziphulaphule yaye zikhangele kwimiqondiso awayeyenza.
7 Kuba kwakukho abaninzi ababenoomoya abangahlambulukanga,+ yaye bona babedanduluka ngelizwi elikhulu baze baphume. Ngaphezu koko, abaninzi ababefe umzimba+ neziqhwala baphiliswa.
8 Ngoko kwabakho uvuyo olukhulu kweso sixeko.+
9 Ke kaloku kweso sixeko kwakukho ndoda ithile igama linguSimon, leyo, phambi koku, yayiqhelisela ubugcisa bomlingo+ yaye ilutsho luthi manga uhlanga lwaseSamariya, isithi yona ngokwayo yayinguthile omkhulu.+
10 Yaye bonke, ukususela koyena mncinane kuse koyena mkhulu, babenikela ingqalelo kuyo baze bathi: “Lo mntu ungaMandla kaThixo, anokubizwa ngokuthi Makhulu.”
11 Ngoko babeye banikele ingqalelo kuye ngenxa yokuba wayebatsho bathi manga kangangethuba elide ngobugcisa bakhe bomlingo.
12 Kodwa xa bamkholelwayo uFilipu, owayevakalisa iindaba ezilungileyo zobukumkani bukaThixo+ nezegama likaYesu Kristu, babhaptizwa, amadoda nabafazi.+
13 NoSimon ngokwakhe waba likholwa, yaye, emva kokubhaptizwa, wayesiba kunye noFilipu rhoqo;+ kwaye wayethe manga kukubona imiqondiso nemisebenzi yamandla emikhulu isenzeka.
14 Bathi bakuva abapostile eYerusalem ukuba iSamariya yayilamkele ilizwi likaThixo,+ bathumela uPetros noYohane kubo;
15 yaye bona behla baza babathandazela ukuba bafumane umoya oyingcwele.+
16 Kuba wawungekaweli namnye kubo, kodwa babebhaptizwe nje kuphela egameni leNkosi uYesu.+
17 Ngoko bababeka izandla,+ baza bamkela umoya oyingcwele.
18 Ke kaloku xa uSimon wabona ukuba ngokubekwa kwezandla zabapostile umoya wawunikelwa, wathembisa ukubanika imali,+
19 esithi: “Nam ndinikeni eli gunya, ukuze nabani na endimbeka izandla amkele umoya oyingcwele.”
20 Kodwa uPetros wathi kuye: “Ngamana isilivere yakho ingabhanga kunye nawe, ngenxa yokuba ubucinga ukufumana isipho sesisa sikaThixo ngemali.+
21 Akunanxalenye ungenalo naqashiso kulo mbandela, kuba intliziyo yakho ayithanga tye emehlweni kaThixo.+
22 Guquka, ke ngoko, kobu bubi bakho, uze ukhunge kuYehova+ ukuze, ukuba kunokwenzeka, ulixolelwe eli cebo lentliziyo yakho;
23 kuba ndiyabona ukuba uyinyongo enetyhefu+ nomxokelelwane wentswela-bulungisa.”+
24 Ekuphenduleni uSimon wathi: “Nina, ndenzeleni isikhungo kuYehova ukuze ndingafikelwa nanye yezo zinto niye nazitsho.”+
25 Ngoko ke, xa babenikele ubungqina ngokucokisekileyo yaye belithethile ilizwi likaYehova, babuyela eYerusalem, bahamba bezivakalisa iindaba ezilungileyo kwiidolophana ezininzi zamaSamariya.+
26 Noko ke, ingelosi kaYehova+ yathetha kuFilipu, isithi: “Suka uhambe uye emzantsi kwindlela ehla ivela eYerusalem isiya eGaza.” (Le yindlela eyinkqantosi.)
27 Ngako oko wesuka wahamba, yaye, khangela! ithenwa+ elingumTiyopiya,+ indoda esemagunyeni phantsi kukaKandase ukumkanikazi wamaTiyopiya, neyayiphathiswe bonke ubuncwane bakhe. Laliye eYerusalem ukuya kunqula,+
28 kodwa lalibuya yaye lalihleli enqwelweni yalo lifunda ngokuvakalayo umprofeti uIsaya.+
29 Ngoko umoya wathi+ kuFilipu: “Yiya uze uzibandakanye kule nqwelo.”
30 UFilipu wabaleka ecaleni waza waliva lifunda ngokuvakalayo uIsaya umprofeti, yaye wathi: “Uyakwazi na okunene oku ukufundayo?”
31 Lathi: “Ngokwenene, ndingakwenza njani oko, ngaphandle kokuba ndikhokelwe nguthile?” Yaye lambongoza uFilipu ukuba akhwele aze ahlale phantsi kunye nalo.
32 Ke kaloku isicatshulwa seSibhalo elalisifunda ngokuvakalayo yayisesi: “Njengemvu wasiwa ekuxhelweni, nanjengemvana engenalizwi phambi komchebi wayo, wenjenjalo ukungawuvuli umlomo wakhe.+
33 Ebudeni bokuthotywa kwakhe umgwebo wasuswa kuye.+ Ngubani na oya kuxela iinkcukacha zesizukulwana sakhe? Ngenxa yokuba ubomi bakhe bususiwe emhlabeni.”+
34 Ekuphenduleni ithenwa lathi kuFilipu: “Ndiyakubongoza, Umprofeti ukutsho malunga nabani na oku? Malunga naye okanye malunga namntu wumbi?”
35 UFilipu wawuvula umlomo wakhe+ yaye, eqala ngesi Sibhalo,+ wazivakalisa kulo iindaba ezilungileyo ezingoYesu.
36 Ke kaloku njengoko babehamba endleleni, bafika manzini athile amaninzi, laza ithenwa lathi: “Khangela! Amanzi amaninzi; yintoni na endithintelayo ukuba ndibhaptizwe?”+
37 ——
38 Ngako oko layalela ukuba inqwelo ime, baza bobabini behla bangena emanzini, bobabini uFilipu nethenwa; walibhaptiza.
39 Xa benyukayo bephuma emanzini, ngokukhawuleza umoya kaYehova wamqhubela ukuba emke uFilipu,+ yaye ithenwa alizange libe sambona kwakhona, kuba lahamba linemihlali.
40 Kodwa kwafumaniseka ukuba uFilipu useAshdode, yaye wawutyhutyha loo mmandla, waqhubeka ezivakalisa+ iindaba ezilungileyo kuzo zonke izixeko de wafika eKesareya.+
Yithumele
Yithumele
IZenzo 8
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=44&Chapter=8&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D44%26Chapter%3D8%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg